
Jake Pritchard era mort. 

Cadavrul său, cald încă, zăcea pe podea în locul în care 
bucătăria deschisă întâlnea livingul, cu un nimb de sânge 
îngroşat în jurul testei zdrobite. Cald încă, dar categoric 
mort. 

Ryan Pearce îngenunche în lichidul lipicios care se 
scursese din rănile groaznice ale lui Jake. Ryan strângea 
telefonul în mâna dreaptă. În stânga ţinea un obiect greu de 
sticlă, mânjit cu lichide grețoase. 

Ryan era încă acolo, tot în genunchi, tremurând şi alb la 
față, când paramedicii dădură buzna pe uşă. Aceştia 
înțeleseră imediat că nu mai era nimic de făcut pentru 
bărbatul întins pe jos, cu ochii deja sticloşi şi capul strivit. 
Aşa că îşi îndreptară atenţia spre Ryan. 

„Eşti rănit?” îl întrebară. Ce Dumnezeu se petrecuse aici? 
Când sosise? Ce văzuse, ce auzise? Mai fusese şi altcineva 
în casă? Ryan clătină din cap, dar nu zise nimic. Părea 
incapabil să spună ceva, să priceapă ce i se întâmplă. 

Paramedicii îi vorbiră cu blândețe. Cu mare grijă, unul 
dintre ei îl ajută să se ridice în picioare, luând obiectul de 
sticlă din mâna lui şi vârându-l într-o pungă de plastic. La 
baza acestuia, observă paramedicul, era gravat: Jake 
Pritchard, Cel mai bun scenarist debutant, 2012. 

— El e? îl întrebă paramedicul pe Ryan. Acest bărbat este 
Jake Pritchard? 

Ryan încuviinţă. 

— Ne poţi spune ceva despre el? De unde îl cunoşti? 

În sfârşit, vorbi şi Ryan: 

— N-am vrut să-i fac rău, se bâlbâi el, cu dinţii 
clănțănind. Nu l-aş fi rănit niciodată. E cel mai bun prieten 
al meu. E fratele meu. 

Edie dormise iar până târziu. 

Îşi dădea seama, după unghiul în care pătrundea lumina 
în living, precum şi după liniştea deplină din apartament, că 
e trecut de 9. Un adevărat lux să zacă întinsă pe canapeaua 
generoasă şi luxoasă a lui Ryan. O adevărată bucurie să 
doarmă aşa cum dormise ea, fără vise şi nederanjată de 
nimeni. 

Aici, în micuțul, dar splendidul apartament cu un 
dormitor al lui Ryan, Edie se simțea toropită seara de 
zgomotul oraşului: tineri râzând şi strigând beţi, sirene în 
depărtare şi zumzetul liniştitor al maşinilor trecând pe 
strada cu piatră cubică de dedesubt. Zgomotele oamenilor. 
Atât de diferite de singurătatea casei de pe faleză, unde nu 
puteai să asculți decât țipetele agonizante ale pescăruşilor şi 
nesfârşitul vuiet al valurilor ce se spărgeau de stânci. Era 
jenant, dar totodată adevărat: Edie dormea mai bine pe 
canapeaua lui Ryan decât în patul ei matrimonial. 

După ce reuşi să iasă din sacul de dormit, Edie îşi târşâi 
picioarele până în bucătărie şi puse o capsulă în espresor. 
Pe geamul bucătăriei vedea peste vârfurile fagilor din 
grădina de vizavi de parc, până la dealul denumit Arthur's 
Seat, ce se înălța dincolo de ea. Inima îi tresălta în piept ori 
de câte ori stătea aici, înconjurată de frumusețe şi de lux. 
Era parcă la o lume depărtare de casa lor dărăpănată de pe 
faleză, de grijile financiare şi de deriva în care le-ajunsese 
mariajul. 

Revenită pe canapeaua din living, cu cafeaua în mână, 
Edie îşi verifică telefonul. Nu avea niciun apel de la Jake şi 
nici vreun mesaj. Nu mai primise nicio veste de la el de mai 
bine de patruzeci şi opt de ore. Tăcerea lui era neobişnuită, 
însă Edie îşi dădu seama, cu o înțepătură de vinovăție, că 


nu-i părea chiar rău de situație. Şi-aşa auzise prea multe de 
la el în ultima vreme. 

Îşi bău cafeaua şi deja era în drum spre baie ca să facă 
un duş când auzi soneria. Se gândi că trebuie să fie Ryan, 
întorcându-se de la alergare. Pesemne că-şi uitase cheia. 
Apăsă butonul care debloca uşa de jos şi deschise uşa 
apartamentului. 

— Ce repede te-ai întors! strigă pe scări în jos, 
aşteptându-se să-l vadă pe Ryan sărind mai multe trepte o 
dată. 

Doar că nu era el. Ci altcineva. Doi altcineva, de fapt — doi 
bărbați în uniformă, cu expresii grave. 

Pulsul lui Edie o luă razna. 

— Ce se petrece? întrebă femeia, întinzând mâna pentru a 
se sprijini de toc. 

— Un incident, îi răspunseră ei. La casa de pe faleză. 

— Ce s-a întâmplat? continuă ea, căci avea o senzație de 
rău, ca şi cum ceva alunecos îi umbla de colo-colo prin 
stomac. A avut loc o încăierare? 

Poliţiştii se uitară unul la altul, surprinşi. 

O conduseră înăuntru şi închiseră uşa în urma lor. O 
aşezară pe canapea şi rămaseră în fața ei ca să-i explice 
motivul pentru care se aflau acolo. Soţul ei, îi spuseră apoi, 
fusese atacat în casa lor. Suferise răni grave la cap. În ciuda 
eforturilor paramedicilor, nu putuseră să-l salveze. Fusese 
declarat decedat la fața locului. Încă nu era limpede ce se 
petrecuse, dar se părea că avusese loc un jaf care mersese 
prost. 

Preţ de câteva secunde, Edie nu zise nimic. Îi ascultă cum 
vorbesc, aşteptându-se în tot acest timp să se trezească. Îşi 
înfipse unghiile în palme, se ciupi de pielea de pe dosul lor, 
şi totuşi poliţiştii nu dispăreau. Nu se trezi, panicată, dintr- 
un coşmar. Nu visa. Totul era real. Totul se întâmpla aievea. 


— Unde-i Ryan? întrebă Edie după ce îşi regăsi în sfârşit 
vocea. Ce s-a întâmplat cu Ryan? 

Poliţiştii schimbară încă o privire. 

— Ryan Pearce? întrebă unul dintre ei, cu o încruntătură 
adâncă pe chip. E la secție. Dă o declaraţie. El este cel... 
care l-a găsit pe domnul Pritchard. El a sunat la Urgenţă. 

— Deci e bine? întrebă Edie. Ryan e bine? 

De când se ştia, Edie îşi amintea doar de ei trei: Jake, 
Ryan şi ea. 

Îi cunoscuse la şcoală, în Sussex. Edie abia împlinise 
unsprezece ani când se mutase cu familia ca să fie mai 
aproape de spitalul în care surioara ei, Georgina, era tratată 
pentru un cancer rar, declanşat în copilărie. Când se 
gândea la acele momente, cuvântul care-i venea în minte era 
„abandonată”. Părinţii ei erau mereu în altă parte, tot timpul 
plini de angoasă din pricina surioarei neajutorate care le 
absorbea, ca un burete, toată dragostea. În vreme ce 
Georgina era slabă, Edie trebuia să rămână puternică. 
Trebuia să se țină tare. Trebuia să se descurce singură. 

Şi se descurcase. Edie încercase să ignore senzația de 
abandon, o împinsese departe, într-un ungher al minții, şi 
luase viața în piept. Pleca la şcoală cu bicicleta. Îşi pregătea 
singură masa când ajungea acasă. Ba, uneori, mergea 
singură la culcare. 

Când a împlinit doisprezece ani, a început cursurile la o 
şcoală particulară. Prin comparaţie cu ceilalți copii, părea 
matură: era serioasă, tăcută şi stăpână pe sine. Însă restul 
fetelor din clasă nu vedeau putere sau independenţă: ele 
vedeau o fată plictisitoare şi înțepată, îi luau în râs aerul 
serios şi, cu cât râdeau mai tare de ea, cu atât mai distantă 
devenea Edie. Le trata cu dispreț, ca pe nişte cretine ce 


rânjeau tot timpul, cum le considera în sinea ei. Destul de 
repede, s-a trezit la fel de singură la şcoală precum era şi 
acasă. 

Până când, într-o zi de la finalul semestrului de vară, a 
alunecat pe pietriş când cobora dealul înapoi spre casă şi a 
căzut de pe bicicletă. Stătea pe jos, adunându-şi bucăţile de 
pietricele din zgârietura de la genunchi, când doi băieți au 
coborât dealul în viteză. I-a recunoscut de la şcoală - erau 
mai mari cu un an, doi băieți înalți, bruneţi, de care ceilalți 
copii se țineau departe din cine ştie ce motiv. Cei doi au 
sărit de pe biciclete, iar cel mai înalt dintre ei i-a întins 
mâna ca s-o ajute să se ridice. 

— Eşti bine? a întrebat-o. 

Surâsul lui era uşor strâmb, iar într-o parte a feței avea o 
gropiță adâncă. Era cel mai frumos băiat pe care îl văzuse 
vreodată. 

Edie i-a întins mâna. 

— Eu sunt Ryan, a spus el în timp ce o sălta fără efort în 
picioare. 

Celălalt băiat, care îngenunchease în țărână ca să-i 
examineze roata bicicletei, a rostit încet: 

— Eu sunt Jake. 

Şi asta a fost tot, un fulger scurt, care i-a oprit inima în 
loc. Edie a ştiut dintr-odată că el era alesul. De atunci 
înainte, au fost doar ei trei, împreună, de nedespărțit. 

Numai că acum mai erau doar doi: Edie, făcută ghem 
într-un colț al canapelei, cu podeaua din jur plină cu 
şervețele, şi Ryan, care umbla încolo şi încoace, tocind 
mocheta. Ryan avea ochii mari, febrili, prea agitat să-i stea 
alături, prea rănit ca să mai facă şi altceva în afară de-a 
relua în minte oribila scenă din acea dimineață şi de a i-o 
descrie şi ei. 

— Era atâta sânge, Edie, că n-am putut... să fac nimic! 
Am încercat... am încercat să-l resuscitez, dar în zadar. 


Adică - normal că era inutil, doar era... mort. Şi apoi m-am 
trezit plin de sânge, şi stăteam pur şi simplu acolo, şi le-am 
zis că e fratele meu. Iar apoi au dorit să afle de ce mint, şi 
le-am zis că nu mint. Nu am mințit. 

Ryan clătină din cap înainte să continue: 

— Aşa spuneam mereu, nu-i aşa? Era fratele meu. Eram 
ca fraţii. Nu ştiu de ce le-am spus aşa. Nu ştiu de ce le-am 
spus atunci. Hristoase, Edie, era atâta sânge... 

Edie trase adânc aer în piept şi-şi încleştă pumnii. 

— Ryan, te rog, nu... 

— Îmi pare rău! zise bărbatul, uitându-se o clipă la ea. 
Îmi pare rău! 

Amuţi vreo douăzeci de secunde, poate treizeci, apoi 
începu din nou să vorbească. 

— Am aşteptat câteva minute în maşină înainte să intru. 
Doar citeam ceva pe telefon, înţelegi, doar citeam, doar... Nu 
făceam nimic de fapt, ci doar pierdeam vremea... doar 
pierdeam vremea. 

Glasul i se frânse. Avea de gând s-o spună iar. Femeia 
ştia asta. 

„Dacă aş fi intrat din prima. Dacă aş fi dat buzna pe uşă 
în loc s-aştept, în loc să ocolesc pe partea cealaltă a casei. 
Dacă dacă dacă...” 

Îi spusese de vreo zece ori povestea: cum se dusese acasă 
la Jake pentru obişnuita lor tură de alergare de joi 
dimineață. Cum ajunsese mai devreme, pentru că traficul 
fusese mai lejer decât de obicei, aşa că mai pierduse un pic 
vremea pe telefon în maşină. Când mersese să bată la uşă, 
nu primise niciun răspuns, aşa că ocolise toată casa, 
ajungând pe partea cu faleza. Văzuse că uşa glisantă de 
sticlă era deschisă, dar nu-şi făcuse griji, pentru că Jake o 
lăsa deseori aşa. 

Totuşi, în clipa în care intrase în casă, îşi dăduse seama 
că ceva e în neregulă. Unul dintre scaunele din sufragerie 


era răsturnat pe o parte şi-n aer se simțea un bizar iz 
metalic. Ryan îi povestise cum l-a găsit pe Jake, întins cu 
fața în jos pe podeaua bucătăriei. Încercase să-l întoarcă pe 
partea cealaltă, dar nu reuşise din prima. 

— Era atâta sânge! repetă. Un adevărat dezastru... 

— Te rog! îl opri Edie încă o dată, întinzând mâna spre el 
şi cu chipul brăzdat de lacrimi. Te rog, nu mai spune asta! 

Degetele li se atinseră şi contactul păru să-l facă pe Ryan 
să-şi revină. Se prăbuşi în genunchi în fața ei, trăgând-o 
aproape de el. Femeia îi simți mirosul stătut de transpirație 
pe sub apa de colonie atunci când o sărută în creştetul 
capului, apoi pe obraz, în timp ce îi şoptea în păr: 

— Îmi pare rău, E! Îmi pare tare rău! 

O ţinu aşa preț de câteva secunde foarte lungi, apoi se 
ridică în picioare şi plecă în bucătărie. Luă de acolo o sticlă 
de whisky şi două pahare, apoi se întoarse şi se aşeză lângă 
ea. Turnă pentru amândoi în pahare. 

— Ce-o să ne facem fără el? întrebă bărbatul pe un ton 
moale. 

Edie clătină din cap. 

— Pur şi simplu nu înțeleg. Nu înțeleg cum de s-a 
întâmplat aşa ceva, cum de cineva... de ce s-ar fi aflat cineva 
acolo? E la kilometri buni de orice casă, şi doar nu era nimic 
de furat de-acolo... 

Ryan clătină din cap. 

— N-ar fi trebuit să stea singur, zise el, făcând-o pe Edie 
să tresară. Nu, n-am vrut să spun... 

Părea zdrobit, aşa că o prinse iar de mână. 

— N-am vrut să spun că ar fi trebuit să fii tu acolo. Voiam 
să zic că eu ar fi trebuit să fiu. Ar fi trebuit să ajung mai 
devreme. Pur şi simplu urăsc ideea de a-l şti singur... Mereu 
am fost eu şi cu el, înţelegi? 

Edie îşi muşcă buza. 


— Slavă Domnului că n-ai fost acolo, E! Slavă Domnului, 
pentru că altfel... Nici măcar nu vreau să mă gândesc ce s- 
ar fi putut întâmpla altfel. 

Ryan îşi bău whiskyul şi îşi mai turnă un pahar. În timp 
ce se apleca să-i umple paharul lui Edie, avea o expresie 
imposibil de desluşit - pe chip i se citea şi suferința, dar şi 
vina. Ryan sorbi din băutură. 

— Mă simt ca şi cum l-am fi trădat, adăugă el. 

Nu se uită la ea, însă Edie ştia ce-i trece prin cap. Se 
gândea la timpul petrecut împreună de când ea-l părăsise 
pe Jake, în urmă cu două săptămâni. Ei doi, aici, pe 
canapea, unul lângă altul, seară de seară, bând vin şi 
râzând de cine ştie ce chestie ridicolă de la televizor, ea cu 
piciorul lipit de al lui, privindu-se când şi când în ochi, ea 
cu stomacul plin de noduri şi el la fel, fără îndoială. Ştiind 
amândoi - fără a fi nevoie de cuvinte - că era doar o 
chestiune de timp. 

— N-am făcut nimic greşit, zise Edie. 

Ryan mai turnă nişte whisky. Ea voia să-l ia de mână, dar 
se temu dintr-odată că s-ar putea simţi ofensat. Ba poate 
chiar ar fi învinovățit-o pentru ce simțeau amândoi acum. 
Femeia începu iar să plângă, însă lacrimile acestea nu erau 
doar pentru Jake, ci şi pentru ea şi Ryan. Se gândea că, de 
aici înainte, fantoma lui Jake avea să rămână mereu între ei 
doi, absenţa lui fiind o permanentă acuzație. 


Edie se trezi cu un tresărit, cu capul zvâcnind şi cu gura 
uscată. Îi luă câteva clipe să-şi amintească, să fie cuprinsă 
din nou de groază. Jake nu mai era. Soțul ei nu mai era. lar 
ea rămăsese cu amintirea tuturor lucrurilor oribile pe care i 
le spusese înainte să-l părăsească. 


Se întâmplase cu aproape două săptămâni în urmă. Jake 
şi Edie se aflau în bucătărie, acasă - la casa de pe faleză. 
Edie pregătea cina, iar Jake îşi recitea una dintre cărțile lui 
despre scrierea de scenarii. Destupaseră o sticlă de vin şi 
aproape o terminaseră, ambii fiind deja la al doilea pahar. 

În timp ce Edie amesteca în sos, auzise vibrând telefonul. 
Aruncase o privire peste umăr: telefonul se afla pe insula 
din bucătărie, cam la doi paşi de cotul lui Jake, un pic prea 
departe ca el să poată citi ce era pe ecran. Îl văzuse ridicând 
privirea şi apoi revenind la carte. După vreo treizeci de 
secunde, vibrase din nou. Edie se întinsese repede şi-l 
luase. 

Deja simțea privirea lui Jake în timp ce citea mesajele. 

— Cine e? întrebase Jake, cu ochii în carte. 

Edie se întorsese cu spatele şi-şi făcuse de treabă cu 
sosul, amânând câteva clipe răspunsul: 

— Lara. 

— A, da? întrebase el pe un ton calm. Ce vrea? 

Edie se oprise iarăşi. 

— Se gândeşte să facă ultramaratonul despre care ne-a 
tot pomenit... ştii, Marele Tur Glen sau... cum i-o fi zicând. 

Edie se întorsese spre el. 

— Vrea să ştie dacă mă voi antrena cu ea. 

Jake ridicase privirea din carte. 

— Vrea să ştie dacă te vei antrena cu ea pentru Marele 
Tur Glen sau „cum i-o fi zicând”? Exact asta a scris în 
mesaj? 

Edie a scos un oftat prelung. 

— A pomenit doar de marele tur. Am mai discutat despre 
asta. Nu-mi mai amintesc cum se numeşte. Isuse! Vrei să 
citeşti mesajul? Asta vrei, Jake? 

Edie i-a întins telefonul. Cu dinţii de sus înfipţi în buza de 
jos, spera din tot sufletul că el avea să se întoarcă la carte. 
Se ruga să fie prea jenat, prea mândru ca să ia telefonul şi 


chiar să se uite la mesajele care nu erau nicidecum de la 
Lara. Erau de la Ryan, care o întreba cum o mai duce şi 
dacă vrea să se întâlnească în weekend la o cafea. 

Însă Jake nu era deloc jenat şi-şi pierduse şi toată 
mândria. A întins mâna şi a luat telefonul. 

— Da, bine, a spus el. Hai să aruncăm o privire. 

Edie îi smulse telefonul ca şi cum s-ar fi opărit. 

— Pentru numele lui Hristos! s-a răstit ea. 

Sub nicio formă nu-i putea spune adevărul. Că minţise 
din cauză că ştia că el avea să exagereze dacă afla că 
primeşte mesaje de la Ryan, pentru că-n ultima vreme 
exagera din orice. Că îl minţise doar pentru că-şi dorea să 
aibă parte de o seară liniştită. Acum, atacul era singura ei 
formă de apărare. 

— E ridicol, Jake! Eşti paranoic! Acum vrei să-mi citeşti şi 
mesajele? Eşti incredibil! 

— Tu mi-ai oferit telefonul! a tipat şi el. 

— Subliniam doar o idee. Încercam să-ţi arăt cât de 
nebuneşte te porți. Eu nu am cerut niciodată să-ți citesc 
mesajele! 

Şi-a pus telefonul în buzunarul de la spate, apoi s-a 
întors la aragaz şi a început să amestece furioasă. 

— Ai idee cum e să trăieşti cu cineva care n-are încredere 
în tine? 

A auzit bufnetul scos de taburetul din spatele ei, când 
Jake a țâşnit în picioare. 

— Tu ai idee cum e, a spus el cu un glas periculos de 
scăzut, să simți că persoana pe care o iubeşti te minte tot 
timpul? Să-i urmăreşti chipul de câte ori primeşte un mesaj 
şi să ştii că-ţi ascunde ceva? Să nu ştii niciodată pe unde-a 
umblat, ce-a făcut... 

— O, Doamne! 

Edie s-a răsucit cu fața spre el, împrăştiind sos pe toată 
podeaua în timp ce flutura din lingură. 


— Pur şi simplu a devenit de nesuportat. Am devenit 
practic o prizonieră în blestemata asta de casă, iar tu te 
plângi că nu ştii pe unde umblu douăzeci şi patru de ore din 
douăzeci şi patru? Ce-ai pățit? De unde-ţi vin ideile astea 
nebuneşti? 

Cearta a devenit apoi tot mai aprinsă. Urmând direcția 
obişnuită, cu aceleaşi argumente pe care şi le-aruncau de 
luni întregi în față. Doar că acum a ieşit cu adevărat urât. El 
o acuza că-l minte, că-l trădează. Ea se apăra cu furie, 
împroşcându-l cu înjurături, aruncându-i în față toate acele 
lucruri oribile care-i veneau în cele mai negre momente, 
chestii pe care nu-şi închipuise niciodată că i le va spune. 
Că e nebun, paranoic şi egoist. Un ratat. Că regretă că a 
pierdut atâția ani, în care-l sprijinise în timp ce el scria. Că 
urăşte casa de pe faleză, că îşi dorea să nu se fi mutat 
niciodată acolo, că tot ce voia era să scape de-aici. 

— Şi atunci de ce nu pleci, Edie? De ce nu pleci şi gata? 
Pleacă! Du-te învârtindu-te la Ryan, i-a mai aruncat el, aşa 
cum faci de fiecare dată! 

Iar ea făcuse întocmai. 

A doua oară, o trezi sunetul espresorului. Din nou, simți 
un moment de linişte, urmat de un groaznic fior de durere. 
În timp ce se întindea după cutia cu şervețele de pe măsuța 
de cafea, ridică privirea şi i-o întâlni pe-a lui Ryan. Acesta 
era în bucătărie, îmbrăcat cu pantaloni de costum şi 
cămaşă albă, călcată, cu cravata atârnându-i desfăcută în 
jurul gâtului. 

— leşi? îl întrebă. 

Bărbatul păru uimit. 

— Merg la lucru, Edie. 

— Dar... 


Se ridică în capul oaselor şi-şi strânse sacul de dormit în 
jurul trupului. 

— Nu poți. Astăzi? Mă refer... cum rămâne cu concediul 
de doliu? 

Ryan îşi răsfrânse buzele. 

— Concediu de doliu? Hristoase, Edie, chiar că eşti naivă 
uneori! 

Se întoarse cu spatele la ea şi adăugă: 

— În lumea finanțelor nu există lucruri de genul 
„concediu de doliu”. 

Rănită, Edie se şterse la ochi şi-şi înghiți nodul din gât. 
Privi în jur la dezordinea pe care o făcuse în livingul de 
obicei impecabil al lui Ryan, acum plin de pahare goale şi de 
şervețele mototolite, cu jeanşii ei aruncați pe podea. Şi-şi 
dădu seama că poate el n-o dorea aici. Câteva clipe mai 
târziu, el ieşi din bucătărie cu două căni de cafea. Una o 
aşeză pe masa din fața ei şi apoi o sărută delicat pe cap. 

— Scuze, E! N-ar fi trebuit să mă răstesc. Nici eu nu 
vreau să merg, dar deja am lipsit ieri toată ziua şi am clienți 
de care trebuie să mă ocup. Dacă nu sunt acolo, îmi ia 
altcineva locul, iar asta înseamnă pierderi pentru mine. Şi 
nu-mi permit. Pur şi simplu aşa funcționează lucrurile. 


Poliția veni să o ia pe Edie la prânz. Doi bărbați în 
uniformă, alții de această dată, şi o femeie în civil pe nume 
Neeta Badami, care îi spuse că e agentul de legătură cu 
familia. 

— Orice întrebare, absolut orice, vii la mine, da? 

Neeta era tânără, nu mult trecută de treizeci de ani 
probabil, o femeie minionă a cărei expresie severă era 
compensată de genele lungi şi glasul molcom. 


Îi spuse că poliția avea nevoie de ea la casa de pe faleză 
pentru a le arăta, eventual, ce lipsea de-acolo. Poliţiştii nu 
găsiseră niciun laptop sau telefon mobil la locul faptei, aşa 
încât erau destul de siguri că fuseseră luate. Dar se 
întrebau dacă nu cumva mai lipsea şi altceva, ceva deosebit, 
orice i-ar fi putut ajuta să dea de urma criminalului. 

Edie nu vedea care-i rostul. 

— Nu e ca şi cum am fi avut ceva demn de luat. Veţi 
vedea. Mobilierul e de toată jena, luat mai ales la mâna a 
doua... în casă nu țineam bani gheață şi doar n-aveam 
vreun Picasso atârnat pe pereți. Chiar nu văd de ce ar fi 
nevoie să bat tot drumul până acolo. 

Neeta afişă iar zâmbetul ei liniştitor. 

— Edie, ştiu că nu vrei să mergi. Înţeleg. În locul tău, nici 
eu n-aş vrea. N-am nicio îndoială că va fi o experiență 
traumatizantă, dar o să fiu tot timpul cu tine. Există totuşi 
şansa să ne fie nouă de ajutor, pentru că nu se ştie 
niciodată ce-ar putea lua un spărgător. Dacă a luat ceva 
personal, ne-ar putea ajuta să dăm de urma acestei 
persoane. 

Nu mai avea rost să se contrazică. Edie se lăsă condusă la 
maşină, unde se aşeză, tăcută şi morocănoasă, pe bancheta 
din spate, după care rămase uitându-se pe geam. În vreme 
ce înaintau pe pod, cu luminile sale clipind în ceață, se 
cutremură. 

— Îmi poţi spune, începu Neeta, părând pentru prima 
oară nesigură, când anume te-ai mutat de-acolo? 

Edie îşi cuprinse trupul cu brațele, cuibărindu-se mai 
aproape de portieră. 

— Acum două săptămâni. Ne-am certat. 

În timp ce se întorcea cu fața spre Neeta, surprinse în 
oglinda retrovizoare privirea şoferului care o urmărea cu 
atenţie. 


— Sunt sinceră, continuă Edie, pentru că n-am niciun 
motiv să nu fiu. Treceam amândoi printr-o perioadă nasoală 
şi ne certam des. 

— Ceva anume care să provoace aceste certuri? interveni 
Neeta prompt. 

Edie oftă. 

— Banii, mai cu seamă. În Londra, am lucrat ca asistent 
executiv într-o firmă mare. Aveam un salariu decent. Dar de 
când ne-am mutat, acum doi ani, nu am mai reuşit să-mi 
găsesc ceva stabil. Lucram doar ca asistent virtual şi eram 
plătită cu te miri ce. 

— Şi Jake? interveni iar Neeta. Jake scria scenarii de 
televiziune, nu-i aşa? 

Edie ridică din umeri. 

— Aşa este. Din când în când. E o chestiune dificilă, 
înțelegeți, să câştigi bani în mod regulat. De fapt, ne bazam 
pe venitul meu. 

Îşi strânse mâinile în poală şi continuă: 

— Lui Jake i-au fost refuzate câteva idei. I-a venit destul 
de greu după aia. L-a făcut să se simtă foarte frustrat. 

Rămase tăcută câteva clipe. 

— Ne certam şi din cauza casei. 

— Ce-i cu casa? întrebă Neeta. 

— Uram să locuiesc acolo. 

— Chiar? 

Neeta părea surprinsă. 

— Dar fâşia aia de coastă este splendidă... 

— Însă nu e nimic acolo. Nu se întâmplă nimic — şi mă 
simțeam blocată. Prinsă în capcană. Eu nu pot şofa, 
înțelegeți, din cauza afecțiunii pe care o am la ochi. Am 
unghiuri moarte. 

— Şi totuşi, ați decis să cumpăraţi o casă în pustietate? 
întrebă şoferul, părând uluit. 


— Nu am cumpărat-o, răspunse Edie. A moştenit-o Jake 
de la tatăl său. Eu nu am fost niciodată acolo înainte de-a 
ne muta. Jake mi-a zis că se află în Edinburgh. 

Edie râse scurt, amar. 

— Eram tare nerăbdătoare! Şi apoi am ajuns acolo şi mi- 
am dat seama că nu e deloc în Edinburgh. E mai degrabă la 
o oră de mers cu maşina de oraş - asta dacă poți şofa, 
desigur. Dacă nu poți, iei un autobuz şi un tren, durează o 
eternitate. Şi e cocoțată pe o faleză, fără niciun vecin, trebuie 
să mergi pe jos douăzeci şi cinci de minute ca să-ți cumperi 
lapte. 

Se opri şi trase ezitant aer în piept. 

— Sincer vă spun, am urât momentele petrecute acolo. 
Eu voiam să vindem, să folosim banii ca să ne cumpărăm 
altceva, ceva în oraş. Jake zicea că sunt egoistă, că mă 
aştept ca el să renunţe la casa tatălui său. 

În buzunarul lui Edie bâzâi telefonul. Îl scoase şi se uită 
la ecran: o suna Lara. 

— Trebuie să răspunzi? întrebă Neeta, aruncând şi ea o 
privire la ecran. 

Edie clătină din cap. 

— E o prietenă. Ei încă nu i-am spus. De fapt, se poate 
spune că n-am mai zis nimănui. Fraţilor vitregi ai lui Jake, 
familiei mele, însă restul - prieteni, colegi de muncă -, nici 
nu ştiu măcar de unde să încep. 

Neeta se întinse după mâna lui Edie şi o strânse uşor. 

— Putem discuta despre asta, dacă vrei. Te pot ajuta. 

Se opri un moment înainte de-a adăuga: 

— Mă gândesc doar pentru că i-ai pomenit pe fraţii vitregi 
ai lui Jake. Dar mă întrebam dacă ştii, Edie, de ce Ryan 
Pearce le-a spus paramedicilor că este fratele lui Jake? Ştiai 
că le-a spus aşa? 

Edie o privi atent pe Neeta. 


— Da, răspunse încet. Ştiam. N-a fost o minciună. Dacă 
la asta vă gândiţi. A zis-o... — glasul i se frânse - a zis-o într- 
un sens bun. Vorbeau aşa uneori, despre faptul că erau mai 
apropiaţi decât nişte prieteni, că erau frați. 

Neeta dădu din cap gânditoare. Se uită câteva secunde pe 
geam, apoi reveni la Edie. 

— Celălalt lucru pe care l-a spus a fost că „n-a intenționat 
niciodată să-i facă rău” lui Jake. Ai idee de ce-a zis asta? 

Edie îşi cobori iar privirea la mâinile rămase în poală, 
după care ridică din umeri. 

— Presupun că a făcut-o deoarece... pentru că m-a lăsat 
să stau la el acasă, a părut că îmi ia partea. Şi că asta ar fi 
fost dureros pentru Jake. Ştiam amândoi, însă Ryan era şi 
prietenul meu, aşadar... 

Se opri, apoi: 

— Era complicat. 

Maşina încetini, căci se apropiau de ieşirea spre drumul 
de coastă. Edie simți un gol în stomac. Ridică mâna şi se 
prinse de mânerul de deasupra portierei atunci când maşina 
viră la dreapta. Îşi simţea faţa încinsă şi parcă îi venea greu 
să respire. Simţea privirea Neetei ațintită asupra sa, precum 
şi pe cea a şoferului, ambii urmărind-o cu atenţie în timp ce 
se apropiau de casă. Ambii aşteptând să vadă ce va face, 
cum va reacționa. Era ca un animal prins în cuşcă. 

— Edie, certurile tale cu Jake au devenit vreodată de 
natură fizică? întrebă Neeta. 

Edie se uită la ea. 

— Poftim? Nu! Cumva... staţi aşa, ce anume sugerați, mai 
exact? 

— Nu că ai fi făcut ceva greşit. Ştim după înregistrările 
camerelor de supraveghere din clădirea lui Ryan că în acea 
dimineață n-ai părăsit apartamentul. Dar ne întrebam dacă 
nu cumva cineva căruia îi păsa de tine, care credea că eşti 


în pericol, ar fi putut reacționa ca să te apere. Poate că n-a 
avut intenția să ducă lucrurile aşa departe... 

— Te referi la Ryan? 

Lui Edie mai că-i venea să râdă. 

— Nu m-aţi ascultat deloc, nu-i aşa? Ryan îl iubea pe 
Jake, îl iubea ca pe un frate. Şi da, eu şi Jake treceam 
printr-o perioadă dificilă, dar n-ar fi ridicat niciodată mâna 
asupra mea. Pur şi simplu nu era genul. 

— Ce gen de om era? întrebă Neeta. 

Edie îi zâmbi. 

— Era loial. Vedea bunătatea din oameni. O vedea în 
mine. Mă iubea enorm. 

Lacrimile începură să-i curgă iarăşi liber pe obraji. Neeta 
scoase un pachet de şervețele Kleenex din geantă şi i-l 
întinse. 

— Nu-i plăcea că eu aduceam banii în casă - asta l-a 
deranjat mereu. Voia să aibă el grijă de mine - concepții de 
modă veche, dar aşa era el. Era încăpățânat. Şi mândru. 

Îşi suflă nasul şi conchise: 

— Poate că era şi puţin visător. Cu capul în nori. 

Se şterse la ochi şi inspiră adânc. 

— Trebuie să încetineşti, îi spuse şoferului, căci se 
apropie răspântia. 

În timp ce maşina se clătina pe drumul de pământ, pulsul 
lui Edie începu să crească. 

— E puţin mai încolo, adăugă femeia. 

Acum se prinsese iar de mânerul de deasupra portierei, 
cu capul aplecat şi bărbia în piept. 

— Edie, eşti bine? o întrebă Neeta. Te simți bine? 

— Sunt bine, şopti ea. 

Tocmai treceau de locul de unde o luase Ryan cu maşina 
în seara scandalului. Îi trimisese un mesaj în timp ce-şi 
făcea bagajul: Te rog să vii acum, nu pot rămâne aici. El 
ajunsese în mai puţin de o oră — pesemne că depăşise limita 


de viteză tot drumul. În timp ce se urca în maşina lui, se 
întorsese să se uite la casă: Jake stătea în uşă şi o urmărea. 
Cu lumina în spatele bărbatului, ea nu-i putuse vedea 
chipul, dar acum şi-l imagina: durerea, suferința. Fusese 
ultima oară când privirea ei mai zăbovise asupra lui. 

Când Edie văzuse prima oară casa de pe faleză, zisese că 
arată ca o toaletă publică. 

Dacă ai încerca să-ți imaginezi o casă pe coasta din Fife, 
în minte ti-ar putea veni o căsuță de pescari demodată sau 
ceva plăcut şi modern, construit din lemn şi ardezie. Casa 
tatălui lui Jake era diferită, ridicată în anii 1970, o clădire 
atât de joasă şi de simplă, încât, pe măsură ce te apropiai pe 
drumul şerpuitor dinspre şosea, abia dacă o băgai de 
seamă. Fără ferestre pe partea dinspre uscat, doar un zid de 
cărămidă simplu, cu o uşă de lemn. Nu era chiar urâtă, ci 
complet banală. 

Până păşeai în interior. Acesta nu era măreț -— ci ponosit 
şi învechit —, însă partea din spate a casei era în întregime 
din sticlă. Din moment ce era cocoțată la nu mai mult de 20 
de metri de marginea falezei, când păşeai înăuntru vedeai 
marea întinzându-se până la linia orizontului. 

Astăzi totuşi, Edie era atrasă nu de apă, ci de pata 
întunecată ce murdărea podeaua de ciment lustruit. Se afla 
chiar în locul în care livingul deschis întâlnea bucătăria. 
Neeta păşi repede în fața ei, blocându-i vederea. 

— Dacă ai nevoie de vreo pauză, îi spuse, anunță-mă. 

Edie dădu scurt din cap. 

— Hai să terminăm odată! 

Edie şi Neeta porniră spre bucătărie, simțindu-se aiurea 
în costumele de protecţie şi cu învelitorile de plastic pentru 
încălțăminte. Ocoliră oribila pată maronie scoasă în evidență 


de lucarna din bucătărie, odinioară o adevărată atracție, dar 
acum mutilată de un enorm cuib de pescăruş. Edie privi în 
jur, deschizând şi închizând sertare şi dulapuri, după care 
verifică frigiderul. Totul părea normal. Merse în living. Pe 
peretele opus celui de sticlă, ale cărui panouri erau brăzdate 
de sare şi mizerie, se afla un şemineu hidos, în fața căruia 
era aşezată o sofa portocalie zdrențuită. Covoraşe străvechi 
zăceau împrăştiate pe jos; polițele ce încadrau şemineul 
conțineau câteva zeci de cărți broşate şi nişte DVD-uri. 

Edie se uită la polițe şi apoi se întoarse cu fața spre 
geamuri. Arătă către uşa glisantă ce dădea în grădină, care 
era deschisă. 

— Pe acolo... a intrat? 

— Aşa credem, răspunse Neeta. Din spusele lui Ryan, uşa 
era deschisă când a ajuns el. 

Edie încuviință. 

— Jake lăsa tot timpul uşa deschisă. Îi plăcea să audă 
zgomotul mării. Şi spunea... - glasul îi tremură uşor — 
spunea că e perfect în ordine, pentru că oricum aici nu vine 
nimeni vreodată. Că doar nu venea nimeni să se plimbe prin 
preajmă. 

Neeta făcu câțiva paşi spre uşă. 

— Dar cărarea de pe coastă? întrebă ea, uitându-se la 
peticul de grădină plin de boschete de lângă casă. Nu se 
aventurează o grămadă de lume pe-aici? 

Edie încuviință. 

— Ba da, dar nu pe partea asta a casei. Cam la vreo 450 
de metri spre sud, o bucată de faleză s-a prăbuşit în mare 
nu cu mult timp în urmă, aşa că acum se face un ocol. 
Cărarea se abate puțin în interiorul uscatului, prin spatele 
casei, apoi o ia spre şosea. De acolo vezi casa, dar probabil 
că n-ai s-o observi de fapt decât dacă te uiţi cu atenţie. 

Neeta se mai apropie un pic, lipindu-şi practic nasul de 
sticlă. 


— E periculos acolo? 

Edie aprobă iar. 

— Când e reflux, poţi cobori pe plajă - chiar acolo, în 
dreapta, poți vedea cărarea. Dar trebuie să ai mare grijă, 
căci fluxul vine foarte repede. Şi de câte ori se dezlănțuie o 
furtună, se mai erodează puţin din faleză. Nu va dura mult 
până când tot locul va aluneca în mare. 

Neeta o urmă pe Edie pe un hol ce ducea la un dormitor 
pentru oaspeţi, unde se afla o canapea extensibilă şi un mic 
birou din lemn de pin înghesuit în colț. 

— Biroul? întrebă Neeta. 

— Camera de scris a lui Jake, răspunse Edie. Deşi, 
sinceră să fiu, adăugă ea în timp ce făcea câțiva paşi şi-şi 
aşeza mâinile pe scaunul gol, venea aici mai mult ca să se 
joace pe Xbox. 

Se întoarse spre Neeta cu un surâs trist, ştergându-şi cu 
furie o lacrimă de pe obraz cu dosul palmei. 

— Ăla e încă aici, spuse ea, arătând spre el. Singurul 
lucru care lipseşte e laptopul lui. 

În capătul holului se afla dormitorul principal, mobilat cu 
un pat dublu, două noptiere şi un fotoliu străvechi plin cu 
haine. Camera părea mai rece decât restul casei. Edie se 
aşeză pe marginea patului rămas nefăcut şi trase pătura 
aproape, strângând-o la piept şi inspirându-i mirosul. 

Neeta rămase tăcută în uşă, urmărind-o pe Edie cum 
plânge. După o pauză respectuoasă, îi ceru să se uite iar 
prin cameră, să meargă în baie şi să verifice şifonierele. 

— Nu e nimic de luat de-aici! exclamă Edie, aruncându-i 
o privire plină de amărăciune. Nu aveam nimic; eram faliți. 
Nu-ţi dai şi tu seama după cum arată locul ăsta? Nu aveam 
niciun obiect de artă, în afară de tablourile ieftine de pe 
pereți. Nu aveam vreun sistem audio scump... Totul e vechi, 
naşpa, luat la mâna a doua... 

— Dar bijuterii? 


Edie ridică mâna pentru a-i arăta Netei verigheta. 

— Atâta tot. 

Neeta încuviinţă. 

— Totuşi, Jake purta şi el una? 

Edie se încruntă la ea. 

— Da, purta. La fel ca a mea, doar că a lui avea numele 
meu gravat pe interior, în timp ce a mea îl are pe-al lui. 

O făcu să alunece de pe deget şi-o ridică pentru ca Neeta 
să se uite la ea. 

În timp ce reveneau în living, Edie se opri dintr-odată în 
fața şemineului. Se uita la un spațiu aflat pe poliţă, între 
sfeşnicul de alamă şi o fotografie alb-negru înrămată. 

— Premiul, spuse ea, arătând spre locul rămas gol. 
Trofeul pentru cel mai bun scenariu primit de Jake, pe care 
îl ţinea acolo. 

Se întoarse spre Neeta şi adăugă: 

— Avea numele lui pe el. Ceea ce-l face destul de 
remarcabil, nu? 

Neeta venise mai devreme. 

Înfăşurată într-un prosop şi lăsând stropi de apă pe 
parchet, Edie deschise uşa de la intrare. 

— Ai zis la 10! protestă ea, dându-se la o parte pentru a o 
lăsa pe polițistă să intre. Nu e nici măcar 9 şi jumătate. 

Neeta îi zâmbi. 

— Îmi pare rău! spuse femeia, însă Edie avea impresia că 
nu-i pare rău deloc, ba chiar bănuia că Neeta sosise 
dinadins mai devreme. 

De ce, totuşi? Ca să o prindă pe picior greşit? La şase zile 
după moartea lui Jake, Edie nu putea să doarmă şi încă 
încerca să-şi revină din şoc - nu putea fi niciodată sigură 
când gândea limpede şi când era paranoică. 


O lăsă pe Neeta în bucătărie să prepare cafeaua, în timp 
ce ea merse în baie să se îmbrace. Dar când ieşi, auzi alt 
zgomot în capătul holului, în dormitor, încetişor, merse pe 
podeaua acoperită cu mochetă şi deschise uşa. Neeta era pe 
partea cealaltă a patului lui Ryan şi se uita la fotografia 
înrămată de pe noptieră. 

— Nu cred că ai ce căuta aici, spuse Edie. 

Neeta se întoarse spre ea. 

— Scuze! spuse polițista, zâmbind cu graţie. Îmi băgăm şi 
eu nasul. 

După ce se întoarseră în living, se aşezară şi rămaseră cu 
faţa una spre cealaltă, în capetele opuse ale canapelei. 

— Despre ce voiai să discutăm? o întrebă Edie. 

Neeta părea totuşi să nu fie atentă. Se uita prin cameră 
de parcă era prima oară când o vede. 

— Chiar e un apartament splendid, nu crezi? 

Îi zâmbi iar lui Edie. 

— Am mers de-atâtea ori pe strada asta şi mi-am ridicat 
privirea, zicându-mi „Uau!, ce loc în care să stai!” 

Se opri, apoi: 

— Scump, îmi închipui. 

Edie încuviință. 

— Da, presupun că e. Ryan lucrează în domeniul 
capitalului de risc. Se descurcă foarte bine. 

Urmări privirea Neetei plimbându-se prin cameră şi 
admirând fotoliile adânci, în nuanţe aurii, draperiile de 
mătase de la geamuri şi picturile scumpe de pe pereți. 

— Şi a avut şi părinți bogaţi, se trezi spunând. Mereu i-au 
plăcut lucrurile drăguțe. 

— Văd şi eu, replică Neeta, luând o gură de cafea. Şi asta 
nu făcea lucrurile un pic... în fine, înţelegi - un pic dificile 
între voi? Cu Ryan atât de înstărit, în timp ce tu şi Jake vă 
cam chinuiați? 


— Nu chiar, răspunse Edie, întorcându-şi fața de la Neeta 
preț de câteva secunde. 

Îşi proiectă în minte ziua în care ea şi Jake veniseră 
pentru prima oară în vizită la Ryan în acest apartament, 
expresia lui Jake când văzuse cât de impresionată se 
arătase ea. 

— Nu prea discutam despre aşa ceva. 

Neeta mai luă o înghițitură, apoi îşi lăsă cana înapoi pe 
măsuţă şi se întoarse spre Edie pentru a o privi drept în 
ochi. 

— Edie, ştii dacă Jake avea datorii? Ştim că există o mică 
ipotecă pe casă, dar în afară de asta -— există posibilitatea să 
fi împrumutat bani? 

— O mică ipotecă? repetă Edie. Corect. Desigur. 

Habar n-avea. 

— Nu cred... Nu, nu aveam nicio datorie. Alte datorii. 

— Jake ti-ar fi spus dacă aţi fi avut? 

Edie se îmbujoră toată. De bună seamă că pentru Neeta 
fusese evident că habar n-are de ipotecă. 

— Aşa aş fi zis, da. 

— Dar nu eşti sigură? 

Edie oftă, frecându-se cu pumnii la ochi ca un bebeluş 
somnoros. Pur şi simplu nu avea energia necesară să 
rămână în gardă. 

— Ţi-am spus deja că era mândru. Şi că lucrurile 
mergeau prost între noi, aşa că... 

Se opri. Se gândi iar la ultima lor ceartă, când îl numise 
ratat. Normal că nu i-ar fi zis că împrumutase bani! De ce 
să-i arate şi alte dovezi ale eşecului, pe care să le folosească 
împotriva lui? 

Edie îşi dădu seama că Neeta o urmăreşte, aşteptând-o să 
dezvolte subiectul. 

— Chestia e, spuse ea, că el s-a descurcat foarte bine la 
începutul carierei. Abia împlinise douăzeci de ani când i-a 


fost adaptat primul scenariu - nu pentru televiziune sau 
ceva de genul. Era un mic film indie, dar a rulat la câteva 
festivaluri. Ba chiar a primit şi un premiu pentru el — 
premiul care acum a dispărut. 

Se ridică în picioare şi continuă: 

— De fapt, există o poză pe care ţi-o pot arăta. Ryan are 
una înrămată pe undeva. 

Pe o poliţă de lângă şemineu se aflau câteva fotografii mici 
înrămate. Edie alese una şi-o aduse ca să i-o arate Neetei. 
Fusese făcută în seara în care filmul avusese premiera la 
London Indie Film Fest, iar în ea apărea un Jake triumfător 
ce îşi ținea strâmb premiul, în timp ce Ryan sărea în sus, 
aparent încercând să i-l ia din mână. În vreme ce îi întindea 
Neetei poza, Edie se trezi cu ochii plini de lacrimi. 

— Au fost atât de fericiți în seara aceea! Lui Ryan îi tot 
ardea de glume, ca de obicei... Mereu glumea pe seama 
faptului că întorsătura de situaţie din film era ideea lui, deci 
ar fi trebuit să primească şi el un soi de mulțumire. 

— Şi aşa e? 

Neeta ridică privirea din poză spre Edie, cu o sprânceană 
arcuită. 

— Despre ce e vorba? adăugă, revenind la poză. În 
scenariu. 

— E despre un bărbat acuzat pe nedrept în urma unei 
întâlniri ce se sfârşeşte printr-un viol. O chestie despre 
practici sexuale, numită Fără furie. Ca „în iad nu există 
furie...” 

— Mai mare decât cea a unei femei răzbunătoare, termină 
Neeta citatul, cu ochii ațintiți tot la poză. Care e întorsătura 
de situație? 

— Că el nu e nicidecum acuzat pe nedrept. Ci doar face 
pe toată lumea să creadă că este. Şi scapă nepedepsit. 

Neeta ridică iar privirea. 

— Pare destul de întunecat. 


Edie se uită în altă parte, simțindu-se dintr-odată 
inconfortabil sub privirea insistentă a Neetei. 

— Păi, da, cred că... e un thriller destul de înfricoşător. 
Deci normal că e întunecat. Aşa şi trebuie să fie. 

Neeta se ridică în picioare, se apropie de poliţă şi aşeză 
poza la locul ei. Luă altă fotografie şi i-o arătă lui Edie. 

— Ce drăguţ arătațţi cu toții! zise cu un zâmbet. 

În poză, Edie, Jake şi Ryan stăteau pe şezlonguri într-o 
grădină micuță, cu toţii foarte bronzațţi şi rânjind la cameră. 

— E acasă la noi, în Streatham, răspunse Edie. Acolo am 
locuit înainte de-a ne căsători. Aveam doar un apartament 
micuț, cu două dormitoare, la parter. Stăteam mereu toți 
trei călare unul peste altul, dar am fost tare fericiți acolo! 

— Toţi trei? 

— Ryan locuia cu noi pe atunci. 

— Imediat după ce v-aţi căsătorit? întrebă Neeta, 
aruncându-i o privire ciudată. 

— O scurtă perioadă. Se... 

Edie nu se putu abține să nu roşească. Se simți furioasă 
pe propria persoană. De ce oare se simțea jenată din cauza 
aia? Doar nu fusese nimic nepotrivit. 

— Tocmai se despărțise de cineva, cred. Chiar nu-mi mai 
amintesc detaliile. N-a durat mult. 

Îşi cobori privirea în podea. 

— În fine, eram fericiți. Toţi trei. 

Edie simțea privirea Neetei ațintită asupra sa în vreme ce 
polițista se întorcea pentru a se aşeza alături de ea pe 
canapea. 

— Pesemne că v-a fost greu, să locuiţi aşa, împreună. Îmi 
închipui toate discuțiile... 

Edie îşi feri privirea. 

— Nu chiar. 

— Niciodată? 


— Păi, îşi făceau unul altuia concurență, Jake şi Ryan — 
aşa stătuseră mereu lucrurile, de când eram copii. Cine 
aleargă mai repede, cine se cațără mai sus, cine înscrie mai 
multe goluri. Când am mai crescut, s-a ajuns la cine 
termină mai repede maratonul, cine face mai multe flotări... 
chestii de băieți. 

Edie îşi azvârli papucii cât colo şi-şi strânse picioarele sub 
ea în timp ce se lăsa cu spatele pe brațul canapelei. 

— Nimic serios, aşadar? 

Edie expiră zgomotos printre buzele strânse. 

— De ce mă întrebi chestiile astea? Nu, nu se certau prea 
des! Poate atunci când eram copii. Odată, n-au vorbit unul 
cu altul vreo câteva luni. Ceva legat de-un aparat foto — Jake 
i-l stricase pe-al lui Ryan. 

Deja simțea cum se înroşeşte iar, aşa că întoarse capul. 

— Sau ceva de genul. 

Neeta se mută ceva mai aproape de Edie. 

— Edie, motivul pentru care te întreb aceste lucruri este 
că atunci când au venit poliţiştii să îți spună că Jake fusese 
omorât, primul lucru pe care l-ai făcut a fost să-i întrebi 
dacă avusese loc o confruntare. Acum, tu ştiai că Ryan 
plecase acolo, la casă, aşa cum proceda în fiecare dimineață 
de joi. Aşa că voiam să aflu — ce te-a făcut să crezi că 
avusese loc o confruntare? 

Edie se dezlipi de mânerul canapelei pentru a sta mai 


dreaptă. 
— Ce e asta, mai precis? se răsti ea. Acum mă 
interoghezi? 


— Nu, răspunse Neeta pe un ton egal. Încerc doar să 
înțeleg de ce credeai că Jake şi Ryan s-ar fi putut lua la 
bătaie. 

— De ce discutăm despre asta? întrebă Edie. Prima oară 
mi-ai zis că a fost un jaf, apoi m-ai întrebat despre datorii, 


acum mă întrebi despre Ryan... Sugerezi cumva că acum 
crezi că n-a fost de fapt un jaf? 

Edie simțea că propriul glas devine mai puternic, mai 
ascuțit. 

— Prima noastră impresie a fost că e vorba de un jaf, 
răspunse Neeta cu grijă, însă au trecut deja şase zile de la 
începerea anchetei şi tot n-am descoperit niciun indiciu al 
unei pătrunderi prin efracție. N-a fost forțată nicio 
încuietoare, n-a fost spart niciun geam, televizorul şi Xboxul 
sunt încă la locul lor. Am găsit portofelul lui Jake, în care se 
aflau şaizeci de lire, în buzunarul din interiorul jachetei lui. 

Edie oftă şi se îndoi de mijloc, proptindu-şi fruntea în 
palme. 

— Dar nici nu era nevoie să forțeze ceva! Uşa era 
deschisă. Şi poate că pur şi simplu nu i-au descoperit 
portofelul. Cum rămâne cu premiul? Cel la care doar ce ne- 
am uitat? 

Neeta îşi drese glasul. 

— Chestia e... începu ea, iar Edie îşi dădu seama din 
tonul Neetei că n-avea să-i placă deloc ce urmează. Până 
acum nu ţi-am explicat, pentru că n-am vrut să te supăr, 
însă premiul nu lipseşte. 

Edie rămase cu gura căscată, nevenindu-i să creadă. 

— Criminaliştii noştri l-au luat din casă în ziua atacului. 
Am făcut nişte teste. Credem că premiul a fost arma crimei. 

— O, Doamne! 

Chipul lui Edie se boți de tot şi-şi îngropă iarăşi fața în 
palme. 

— Până acum, criminaliştii n-au descoperit decât trei 
seturi de amprente pe el. Pe ale lui Jake şi pe-ale tale, şi, 
desigur, pe ale lui Ryan. 

Edie îşi smuci iar capul în sus. 

— De ce „desigur, ale lui Ryan”? 


— Păi, răspunse Neeta, urmărind cu atenție chipul lui 
Edie, ştim că a pus mâna pe premiu. L-a ridicat, spunea el, 
când a mişcat trupul lui Jake. De fapt, îl ținea în mână 
atunci când au sosit paramedicii. Părea aproape... 

— Aproape...? 

— Aproape reticent să-i dea drumul, aşa s-au exprimat ei. 

Apelul o smulse cu brutalitate din somn. 

Sări în capul oaselor, aproape căzând de pe canapea. 
Lumina strălucitoare a soarelui pătrundea prin geamuri. 
Aruncă o privire la ceasul de deasupra şemineului — de bună 
seamă că nu ațipise mai mult de un sfert de oră. Telefonul 
se opri din sunat. Apoi o luă de la capăt. 

Pentru numele lui Hristos! 

Tot ce voia era să doarmă. Întinse mâna şi luă telefonul 
de pe măsuța de cafea. Era tot Lara. 

— Alo? 

— Edie! 

Glasul adânc, gutural, al prietenei sale era plin de 
uşurare. 

— În sfârşit! Mi-am făcut griji pentru tine! 

— Ştiu. Îmi pare rău, dar... 

— Nu, n-are de ce să-ți pară rău, nu fi prostuţă! Eşti 
bine? Normal că nu eşti bine. Pot să vin să te văd? 

— Lara, sunt epuizată, nu prea dorm... 

— Ascultă, am să trec pe-acolo şi am să-ți pregătesc o 
ceaşcă de ceai, apoi am să o şterg iar, bine? N-o să rămân. 
Îţi aduc ceva? Mâncare, de băut...? 

Edie aruncă o privire la sticla de whisky aproape goală de 
pe raftul de sus al dulapului cu băuturi al lui Ryan. 

— O sticlă de whisky, Lagavulin? 


Abia trecuse de ora 4 după-amiaza când ajunse Lara, însă 
Edie tot insistă să desfacă sticla. 

— Am avut o zi oribilă, începu ea, mutându-se cu un aer 
amărât înapoi în cuibul pe care şi-l făcuse pe canapea şi 
trăgându-şi păturile în jurul corpului. Am fost luată la 
întrebări de această femeie, de această agentă de legătură cu 
familia, cită ea cu degetele îndoite în aer. Ea ar trebui să mă 
țină la curent cu ce se întâmplă, însă am senzația că nu face 
decât să sape după mai multe informații. 

Lara, impecabilă ca de obicei, într-un costum negru 
elegant şi tenişi roşu-deschis, cu părul brunet strâns la 
spate într-o coadă ridicată spre creştet, se aşeză pe fotoliu, 
cu spatele la geam. Se aplecă în față, cu coatele pe 
genunchi. 

— Dar n-au cum să creadă că tu ai fi implicată... 

— Nu, nu cred. Nici măcar nu mai sunt sigură ce cred ei. 
Mai întâi, au spus că a fost vorba de un jaf, apoi au început 
să vorbească despre datorii, însă... of, nu mai ştiu! Nu mai 
gândesc cum trebuie. Nu mai pot gândi cum trebuie, căci 
sunt prea obosită. Şi tot timpul mă simt al dracului de 
vinovată. 

Lara închise ochii câteva secunde. 

— Pentru că n-ai fost acolo, vrei să zici? Pentru că... 

— Pentru că am fost aici. Cu Ryan. 

Lara nu zise nimic preț de câteva clipe. 

— Când zici cu Ryan, doar nu vrei să... 

— Nu, nu aşa, nu. Aş vrea doar... Aş vrea să pot jeli aşa 
cum trebuie, înţelegi? Să fiu supărată într-un mod normal. 

Lara se îndreptă de spate, oferindu-i lui Edie un surâs 
trist. 


— Eu nu cred că jalea este vreodată firească. Simţi ce 
simţi. Întotdeauna este complicat. 

Edie aprobă din cap. Îşi goli paharul şi se aplecă să-şi mai 
toarne unul. 

— Nu mă judeca, ceru ea, aruncându-i Larei o privire. 

Lara ridică palmele. 

— Edie, eu aş fi ultima persoană de pe lumea asta care să 
te judece. 

Edie mai luă o gură de whisky ce avu darul s-o 
încălzească, bucurându-se un moment de efectul plăcut de 
amorțire pe care i-l oferea. Observă cum, pe sub poleiala 
exterioară, Lara părea şi ea cam obosită. 

— Tu eşti bine? Pari cam... 

— Vlăguită? zâmbi Lara. Mda, am lucrat întruna. Am un 
proiect important la care tot muncesc de o eternitate. A fost 
un proiect de suflet, dar în sfârşit pare că am ajuns la capăt. 

Edie încuviință, uşurată să mute câteva secunde atenția 
de la propria persoană. O îmboldi pe Lara să vorbească mai 
mult despre firma ei, Storylime. Era un soi de afacere cu 
podcasturi şi audiobookuri, unde oamenii îşi puteau face 
abonament ca să asculte poveşti originale depănate de-a 
lungul mai multor zile. 

— Chestia inteligentă e, continuă Lara, că poți citi aceste 
poveşti şi pe o tabletă sau pe un telefon mobil, apoi să treci 
la varianta audio; depinde dacă alergi, şofezi sau stai acasă 
pe canapea. Avem de toate - poveşti pentru plimbăreți, 
poveşti pentru exploratori, poveşti de groază de spus în jurul 
focurilor de tabără, poveşti pentru romantici... genul ăsta de 
lucruri. În fine, suntem aproape gata să facem teste pe 
public. Iar apoi sperăm să-i dăm bătaie şi să avem totul gata 
pregătit pentru la toamnă. Îţi trimit un link dacă vrei. O 
perioadă de probă gratuită. 

Edie încuviință, apoi mai luă o înghițitură din pahar şi se 
adânci şi mai mult în canapea. 


Lara îşi lăsă capul într-o parte, uitându-se îngrijorată la 
ea. 

— Eşti epuizată, zise, ridicându-şi geanta de la picioare. 
Cred că ar trebui să te las în pace. 

— Nu! protestă Edie, căci alcoolul o făcea să se bucure de 
prezența altcuiva. Mai stai puțin! Te rog, povesteşte-mi şi 
altceva - orice. Mai ai de gând să participi la ultramaraton? 
Te mai antrenezi? 

Alergatul reprezenta o limbă comună pentru Lara şi Edie, 
lucrul care le făcuse să încropească o legătură de la bun 
început. La o lună sau două după ce Edie şi Jake se 
mutaseră în Scoţia, Edie se înscrisese într-un club de 
alergat pentru a încerca să cunoască oameni. O remarcase 
pe Lara - înaltă, cu picioare lungi şi foarte rapidă - încă de 
la primul tur. Rămânând cu ochii aţintiți la logoul cu 
Maratonul Londrei de pe maioul de alergare al acelei femei 
înalte, Edie încercase să țină pasul cu ea. Dar nu reuşise. 
Însă după turul acela, femeia înaltă - Lara - fusese prima 
persoană care o salutase. Era deschisă şi prietenoasă, deşi, 
se gândea Edie uneori, niţel cam pasionată câteodată. 
Fusese prima şi singura prietenă din Edinburgh a lui Edie, 
până când Ryan se mutase şi el de la Londra. 

Lara sporovăia despre programul ei de antrenament când 
Edie auzi afară un zgomot care-o făcu să tresară. Lara se 
întrerupse, cu sprâncenele ridicate. 

— Care-i treaba? 

— Nimic, doar... 

Edie se aplecă, lungindu-şi gâtul ca să vadă uşa de la 
intrare. 

— Am auzit ceva. Credeam că poate... 

— Poate? 

— Poate Ryan a ajuns mai devreme. 

Se lăsă pe spate în canapea, ascultând totuşi cu atenţie, 
în timp ce mai sorbea o dată din pahar. 


— Şi ar fi o problemă? o întrebă Lara. 

Edie îşi rupea o unghie cu dinții. 

— Nici el nu e într-o dispoziție plăcută. Adică, evident că 
nu are cum să fie. L-a pierdut pe Jake, şi el e cel care l-a 
găsit. Dar felul în care se comportă, nu e... normal. Insistă 
să meargă în continuare la serviciu, că nu-şi poate lua deloc 
liber, dar apoi se întoarce acasă şi e plin de furie, sensibil, 
aproape... panicat? Tresare când aude zgomote puternice. S- 
a panicat tot când am trântit uşa din greşeală acum câteva 
zile... Presupun că ai dreptate - jalea este un lucru 
complicat. 

Lara încuviință gânditoare. 

— Mda, dar nu e în regulă să se supere pe tine. 

— Nu, e bine, e bine, rosti Edie cu amărăciune. Dar chiar 
simt că e stânjenit de prezența mea aici, că ar prefera să fiu 
în altă parte. Şi e dureros, pentru că simt că am avea mai 
mult ca oricând nevoie unul de altul. 

Clătină din cap înainte să adauge: 

— Nu ştiu - poate că exagerez şi eu. Sunt prea sensibilă, 
paranoică... 

Îşi goli paharul şi se aplecă să-şi mai toarne unul. 

— Edie... 

Lara îşi muscă buza. 

— Ai zis că nu judeci, da? 

Lara încuviinţă iar. 

Edie se lăsă la loc pe spătar, încrucişându-şi picioarele în 
față, şi mai luă o înghițitură prelungă. 

Chestia cu Ryan e că nu face față bine eşecurilor. Nu 
prea ştie cum să le încaseze. 

— Eşecuri? se încruntă Lara. 

— Aşa va vedea el situația. N-a zis prea multe, dar îl 
cunosc pe Ryan - va considera că şi-a lăsat baltă prietenul, 
că l-a dezamăgit. Şi că l-a rănit adânc pe Jake fiindcă mi-a 


luat apărarea, deşi lucrurile nu stau chiar aşa. Doar că e 
foarte complicat totul, şi mă tot gândesc... 

Lui Edie i se frânse glasul. 

— Mă tot întreb de ce. Ce-am făcut ca să merităm asta? 
Suntem oameni cumsecade. Nu merităm aşa ceva. 

Lara se ridică brusc în picioare ca să deschidă geamul. 

— E înăbugşitor aici, nu crezi? 

Câteva secunde, rămase în fața geamului deschis, 
uitându-se la lumina blândă a amurgului. 

— E mai bine aşa, spuse încet, aproape doar pentru sine. 

În spatele ei, Edie îşi goli paharul şi se cuibări înapoi pe 
canapea, trăgându-şi pătura până la bărbie. 


Pentru a doua oară în aceeaşi zi, Edie fu trezită brutal din 
somn. Acum lumina soarelui nu se mai strecura deloc prin 
fereastră. Camera era învăluită în beznă. O clipă sau două, 
rămase întinsă pe canapea ascultându-şi bubuiturile 
năvalnice ale inimii. Nu-şi amintea când îşi luase la revedere 
de la Lara - pesemne că adormise pur şi simplu. Îşi amintea 
whiskyul. Acum îi simțea şi efectele, căci îi bubuia capul şi 
avea gura uscată. Aruncă pătura cât colo şi se căzni să stea 
dreaptă. Dând frenetic din mâini, încercă să nimerească 
veioza din stânga, dar la fel de bine ar fi putut fi şi oarbă în 
întunericul ăla. 

O cuprinse un val de greață, silind-o să rămână 
nemişcată câteva momente. Se uită drept înainte şi, deşi nu 
vedea nimic, avu senzația că nu mai e singură, că mai era 
cineva în cameră. Poate că adormise şi Lara alături de ea? 
Dintr-odată, simți mişcare, iar în clipa următoare se lumină 
totul. Pe fotoliul de vizavi stătea Ryan, cu mâna pe 
comutatorul veiozei, uitându-se la ea. 


— Isuse! ţipă Edie, ferindu-şi ochii de lumina puternică. 
Ryan, ce m-ai speriat! 

Ryan nu zise nimic. Expresia îi era goală, iar ochii, 
sticloşi. Femeia îşi dădu seama că e beat. 

— Eşti bine? şopti, dar el tot nu zicea nimic. Ryan, ce s-a 
întâmplat? Începi să mă sperii... 

— Micuța ta prietenă, răspunse el în final, a venit la birou 
la mine. 

Edie clipi greoi, trecându-şi mâna prin păr. 

— Prietena mea? Cine, Lara? 

Bărbatul clătină lent din cap, fără să o slăbească din 
priviri. 

— Cealaltă micuță prietenă a ta. Polițista. Ea şi încă doi 
amici de-ai săi şi-au făcut apariția la mine la birou, 
târându-mă practic afară de-acolo. În fața întregii firme. 

— Poftim? De ce? Dumnezeule, Ryan, habar n-am avut... 

— De ce? Tu să-mi spui, E! 

Nu se mişcă, dar glasul îi deveni mai puternic: 

— Tu să-mi spui de ce brusc par să fiu suspectul 
principal în toată această tărăşenie? 

— Suspectul principal? 

Edie îşi simțea inima în gât. 

— Nu, Ryan, eu nu le-am zis nimic, n-am... 

— Voiau să afle din ce cauză m-am certat cu Jake în 
dimineața aia. Voiau să ştie dacă ne-am certat din cauza 
filmului lui Jake. Dacă eram invidios pe succesul lui Jake! 

Râse — un sunet neplăcut, plin de amărăciune. 

— Iar apoi au vrut să afle dacă ne-am certat pentru tine. 

Buzele lui Ryan se răsfrânseră într-un surâs urât, plin de 
malițiozitate. 

— Asta le-ai spus? Că ne-am luptat amândoi toată viața 
pentru atenţia ta? 

— Normal că nu le-am spus aşa ceva, răspunse Edie, 
simțind lacrimi înțepătoare. Nu le-am spus niciodată că v- 


ați certat din cauza mea. Nu le-am spus deloc că v-aţi 
certat. Am pomenit de film, însă doar în treacăt. Nici măcar 
nu ştiu de ce-am adus vorba... 

Ryan se ridică în picioare, clătinându-se niţel când o făcu. 

— Nu, nici eu. Dar un lucru îl ştiu totuşi, rosti el în timp 
ce pornea spre dormitor. Vreau să pleci. 

— Ryan... 

Edie începu să plângă. 

— Edie, vorbesc serios. 

Se întoarse cu fața spre ea şi acum disprețul dispăruse cu 
totul. Chipul îi era lipsit de orice expresie. 

— Nu te vreau aici. M-ai înțeles? Nu te mai vreau deloc 
prin preajmă. 

După ce Ryan plecă la culcare, Edie stinse lumina şi 
rămase trează în întuneric, încercând să-şi domolească 
bătăile inimii. Pesemne că în cele din urmă adormise, căci 
atunci când se trezi, afară era lumină şi apartamentul era 
învăluit de linişte, neclintit într-un mod care-i dădea de 
înțeles că Ryan plecase la muncă. Se ridică, îşi luă un pahar 
cu apă de la bucătărie şi înghiți două pastile de 
paracetamol. Trase draperiile şi descoperi că priveliştea 
dispăruse. Negura - o ceață deasă dinspre mare - dăduse 
năvală, acoperind oraşul cu o pătură albă. 

Îşi făcu o cană de cafea şi se întoarse pe canapea, iar 
când se aşeză observă pe măsuţă un plic care-i purta 
numele, alături de o bucată de hârtie împăturită. Luă mai 
întâi hârtia, o desfăcu şi citi biletul: 


N-am vrut să te trezesc! Sper că ai dormit bine. Te 
sun mâine xoxo 


Probabil că îl lăsase Lara ieri. Aseară nu-l văzuse, însă nu 
era deloc surprinzător, având în vedere ce se întâmplase. 
Luă apoi plicul. Inăuntru se afla alt bilet: 


Scuze pentru aseară! Eram supărat. Dar chiar cred 
că avem nevoie de spaţiu ca să jelim. Poarte c-ar fi mai 
bine dacă ţi-ai găsi alt loc în care să stai o vreme?? Rx 


Edie se mai înveseli puțin, doar ca să se prăbuşească iar. 
Sperase că Ryan se va răzgândi complet — la urma urmelor, 
unde se aştepta să plece? Doar nu la casa de pe faleză, nu? 
Luă o înghițitură de cafea şi simţi aproape imediat un val de 
greață. 

Fugi la baie, se lăsă în genunchi şi prinse vasul de toaletă 
cu ambele mâini. Icni cu putere. Nimic. Rămase în genunchi 
acolo, tristă, îmbrățişând veceul, suspinând încet şi 
strângând din ochi pentru a-şi reține lacrimile. Când îi 
deschise iar, zări ceva. Ceva metalic scânteind pe fundul 
veceului. Îşi vâri brațul în apă şi degetele i se strânseră în 
jurul unui mic obiect de metal. 

Câteva secunde, rămase pe podea, cu inima bubuind şi 
cu apa picurându-i de pe mână. Se holba cu gura deschisă, 
fără să-i vină a crede, la banda îngustă de aur dintre degete, 
cu propriul nume gravat pe interior. Verigheta lui Jake. 

Dar n-avea niciun sens. Jake nu mai trecuse pe-acasă pe 
la Ryan de săptămâni bune - cel puţin de o lună. N-avea 
cum să fi fost aici în tot acest timp. Poate, se gândi ea, 
paramedicii îi dăduseră verigheta lui Ryan ca s-o păstreze. 
Dar apoi, ce? Uitase de ea? O aruncase în toaletă? Chiar şi 
în starea în care fusese aseară, lui Edie îi venea greu să 
creadă că Ryan ar fi făcut aşa ceva. 

Cu gândurile roindu-i prin minte, îşi aduse aminte de 
dimineața precedentă, când Neeta îşi băgase nasul aiurea, 
scotocind prin dormitorul lui Ryan. Neeta folosise baia — dar 


ce însemna asta? Că Neeta încerca să-i însceneze crima lui 
Ryan? Sau - Edie simți imediat un nod în stomac — că Neeta 
încerca să i-o însceneze ei? Apoi, aici fusese şi Lara, nu-i 
aşa? Şi folosise şi ea toaleta. Dar cum Dumnezeu să facă 
Lara rost de verigheta lui Jake? Lara nu-l mai văzuse de 
luni bune. 

Se comporta prosteşte. Devenea iar paranoică. Sau poate 
nu? 

Se aşeză pe plăcile de gresie reci din baie şi, în timp ce se 
zgâia la verigheta lui Jake, Edie deveni conştientă de un 
țârâit, care încetă şi apoi se repetă, din nou şi din nou. 
Soneria. Poştaşul, probabil. Se simţi tentată să-l ignore, dar 
cum suna în continuare, nu mai rezistă. Se ridică anevoie în 
picioare, se spălă iute pe mâini, îşi aruncă nişte apă pe față 
şi merse în hol, unde apăsă interfonul. 

— Edie? 

Era Neeta. 

Cu inima bubuindu-i în piept, Edie deschise gura ca să 
zică ceva, dar se trezi că rămăsese fără cuvinte. 

— Edie? Sunt Neeta Badami. 

— Momentan nu pot vorbi, sunt... 

— Edie, poți să deschizi, te rog? 

Edie inspiră adânc. 

— Nu, nu pot. Nu mă simt bine, sunt... 

— Edie, trebuie să venim să vorbim cu tine. 

Glasul Neetei era ferm, ca al unei profesoare. 

— E important. Va dura doar un minut, dar trebuie să 
vorbim chiar acum. 

Edie apăsă butonul care descuia uşa de jos. Deschise şi 
uşa apartamentului, prinzându-se strâns cu mâna dreaptă 
de toc, pentru sprijin. În mâna stângă strângea verigheta lui 
Jake. Le ascultă paşii urcând pe scări. Părea să fie un grup 
numeros - o adevărată armată care se apropia tropăind de 


ea. Simţi brusc imboldul să fugă, dar n-avea încotro să se 
ducă, niciun ascunziş. 

Neeta îşi făcu apariția, cu o expresie solemnă, urmată de 
doi poliţişti în uniformă. Deci nu o armată, ci doar trei 
persoane. Edie îşi strânse şi mai bine cămaşa de noapte în 
jurul trupului. Se clătina în prag, ameţită. 

— Ce este? îi întrebă. Ce e atât de important? 

— Putem intra un minut? 

Edie păşi docil în spate. Agenţii trecură pe lângă ea, 
mergând în bucătărie, unde unul dintre ei aşeză ceva pe 
blat înainte să se îndepărteze. Neeta o luă pe Edie de braț şi 
o conduse în bucătărie, iar aceasta se sprijini de ea, 
înspăimântată, deşi nu ştia de ce. Acolo, pe blatul de 
marmură, se aflau două pungi de plastic transparent, iar în 
interiorul lor erau un telefon mobil şi un laptop. 

— Recunoşti vreunul dintre aceste obiecte? o întrebă 
Neeta. 

Edie îşi simţi picioarele începând să tremure. Încuviință. 

— E laptopul lui Jake, răspunse ea. Abţibildul - Warp 
Speed Films - e al lui. Mobilul... n-am cum să fiu sigură, dar 
pare al lui. 

Simți cum strânsoarea Neetei din jurul brațului slăbeşte. 

— Unde le-aţi găsit? 

— În tomberonul comun, răspunse Neeta, la capătul 
drumului. Unul dintre locatari a anunţat că le-a văzut acolo 
dimineață. I s-a părut neobişnuit ca asemenea obiecte să fie 
aruncate la gunoi. 

Lui Edie i se învârtea capul. 

— Tomberonul... chiar... chiar din capătul drumului? 

La nici cincizeci de metri de uşa casei lui Ryan. 

— Nu eu le-am pus acolo, zise ea. Jur pe Dumnezeu că 
nu eu le-am pus! 

Neeta aprobă din cap. 

— Nu, nu credem că le-ai pus tu, Edie, răspunse polițista. 


— Atunci... Ryan? 

Un suspin o înecă pe Edie cu totul. Se clătină în vreme ce 
picioarele i se transformau parcă în jeleu. Cineva - unul 
dintre bărbaţii în uniformă, cel mai probabil - o prinse 
înainte să atingă podeaua din bucătărie. Ultimul lucru pe 
care-l auzi înainte să leşine fu pocnetul scos de verigheta lui 
Jake atunci când atinse lespezile de piatră după ce i se 
rostogoli din mână. 


Partea a Il-a 
NOIEMBRIE 

Şi a mai rămas doar unul. 

Aproape toată viața lui Edie, fuseseră doar ei trei - Jake, 
Ryan şi ea. Înainte de Jake, înainte de Ryan, Edie fusese 
mereu singură. lar acum era iarăşi singură: singură şi plină 
de teamă. 

Baierele  sacoşelor de cumpărături îi tăiau dureros 
palmele în timp ce străbătea cât putea de repede kilometrul 
ce despărțea stația de autobuz de cărarea către casa de pe 
faleză. Era foarte frig şi lumina începea să se împuțineze, în 
timp ce inima îi bătea tot mai repede. Noaptea, nu se vedea 
absolut nimic - nu-şi permitea să rămână afară după 
lăsarea întunericului. 

Se mutase înapoi la casa de pe faleză în urmă cu o lună. 
N-avusese de ales: după ce Ryan fusese arestat şi acuzat de 
uciderea lui Jake, Edie rămăsese în apartamentul lui până 
expirase contractul de închiriere. Ea cu siguranță nu-şi 


permitea chiria lui, iar încercările de-a vinde casa de pe 
faleză eşuaseră toate. Câţiva potenţiali clienți veniseră să o 
vadă, dar nu primise nicio ofertă. „Încearcă iar în 
primăvară”, o sfătuise agentul imobiliar. „Nimeni nu vrea să 
cumpere o casă întunecoasă.” Nu spusese că nimeni nu vrea 
să cumpere o casă singuratică de pe o faleză măcinată de 
eroziune al cărei fost locatar fusese omorât cu brutalitate 
chiar acolo. Dar Edie înțelesese. 

Momentan, era blocată aici, singură în bezna tot mai 
densă. Pe scurt, casa se afla la trei kilometri de cel mai 
apropiat oraş, dar odată cu lăsarea întunericului, la fel de 
bine s-ar fi putut afla şi la capătul lumii. Cu terenuri 
împădurite la nord şi la sud, fără niciun semn de viață 
vizibil, în afară de câteva vase tăcute ce treceau când şi 
când pe mare. Fără lumină sau zgomote - fără petreceri 
lăsate cu beţii sau râsete de elevi. Era doar vântul prin 
brazii din spatele casei, valurile care se spărgeau de stânci 
şi ţipetele neobosite ale pescăruşilor. 

Parcă şi problemele se țineau scai de Edie. O aşteptau în 
prag atunci când izbi cu umărul uşa de la intrare - 
corespondența de azi lăsată peste cea de ieri. Majoritatea 
plicurilor erau facturi pe care nu-şi permitea să le achite. 
Păşi peste teanc, aprinse luminile şi porni căldura, apoi se 
apucă să aşeze puţinele cumpărături. Aerul care făcea să 
zornăie ţevile o călca pe nervi. 

După ce aranjă cumpărăturile, se aşeză la masa din 
bucătărie şi-şi verifică e-mailurile, sperând să fi primit 
vreun răspuns la joburile la care se înscrisese. Dar nu 
primise nimic - absolut nimic în afară de spam şi de 
reclame, inclusiv un mesaj de la Storylime, firma Larei, 
care-i oferea o perioadă de probă gratis. 

Edie îşi închise laptopul cu un pocnet şi îşi adună tot 
curajul care-i mai rămăsese pentru a înfrunta 
corespondența fizică. Sortă plicurile, punându-le deoparte 


pe cele cu „notificare finală”. Avea o scrisoare de la tribunal, 
care o informa că data procesului lui Ryan era stabilită 
peste trei luni. Şi mai avea o scrisoare ştampilată cu „HMP! 
Edinburgh”. 

Edie deschisese primele scrisori trimise de Ryan. Citise în 
fiecare rând disperarea lui, faptul că nu-i venea să creadă că 
ea putea să-l considere vinovat de uciderea lui Jake. Se 
chinuise să-i citească mesajele în care o implora să vină să-l 
viziteze şi, după ce se gândise îndelung, începuse să se 
pregătească pentru o vizită. 

Atunci intervenise Neeta. 

— Edie, înainte să mergi să-l vezi, o avertizase ea, cred că 
trebuie să te gândeşti la fapte. 

Femeia îi spusese că aveau un dosar foarte solid 
împotriva lui Ryan, atât din punct de vedere al dovezilor 
criminalistice, cât şi al motivului. Nu mai aveau niciun alt 
suspect. Ryan încercase să arate către altcineva. Făcuse 
nişte acuzaţii nebuneşti la adresa unei femei misterioase, al 
cărei nume nu şi-l amintea. Dar pur şi simplu nu exista 
nimic care să sugereze că mai era şi altcineva implicat. 

Neeta îi prezentase lui Edie un dosar întocmit pentru caz. 
Dosarul scosese la iveală, spre groaza lui Edie, că nu-l 
cunoscuse absolut deloc pe Ryan. Că nici pe Jake nu-l 
cunoscuse de fapt. Că o minţiseră amândoi, că îi trădaseră 
încrederea ani de-a rândul. Era ca şi cum cei doi duseseră o 
viață paralelă, despre care ea nu ştiuse nimic. 

În primul rând, habar n-avea câte datorii strânsese 
alături de Jake. Acesta împrumutase în mod regulat sume 
mari de la Ryan, începând din momentul în care avuseseră 
primele probleme financiare. Din e-mailurile pe care le 
schimbaseră cei doi, se părea că după ce Jake moştenise 


1 Her Majesty's Prison, Sistemul penitenciar britanic (N. t.). 


casa, Ryan începuse să întrebe când va primi înapoi o parte 
din bani. Niciunul dintre ei nu pomenise față de Edie ceva 
legat de asta. 

Nici despre faptul că Jake încercase de la bun început să- 
l convingă pe Ryan să nu se mute în Edinburgh. Îi scrisese 
spunându-i că el şi Edie „aveau nevoie de distanță” față de 
el. Îi spusese că acesta era motivul pentru care se mutaseră. 
Ceea ce, din punctul de vedere al lui Edie, era complet fals. 

Într-un alt schimb de e-mailuri, Jake pomenea de „ce se 
întâmplase cu Tania” şi de „treaba cu L”, şi-l întreba pe 
Ryan dacă el chiar voia ca Edie să afle „adevărul”. Edie 
habar n-avea la ce se referise. Ştia cine e Tania - o fostă 
iubită de-a lui Ryan, din urmă cu mai mulți ani. Ruptura lor 
fusese nasoală - Edie îşi amintea cuvintele „nebună” şi 
„Scorpie răzbunătoare”. Cât despre „L”, se putea referi la mai 
multe persoane. Putea fi şi Lara, desigur, pe care Jake n-o 
cunoştea mai deloc, dar mai existau câteva posibilități în 
rândul nenumăratelor aventuri amoroase ale lui Ryan. Fără 
să se gândească prea mult, Edie îşi putea aminti cel puţin 
două Lizzie, o Leanne şi o Lucy. 

După ce Neeta îi arătase dosarul, Edie o căutase pe Tania 
pe Facebook, dar nu găsise nimic demn de interes: Tania se 
măritase de mult şi acum posta poze cu propriii copii. Nici 
Ryan şi nici Jake nu erau activi pe rețelele sociale. Însă Edie 
descoperise totuşi un grup de Facebook cu foşti elevi de la 
şcoala lor, unde toți trei fuseseră subiectul unor discuții 
aprige. Foştii lor colegi de şcoală postaseră linkuri către 
articole de ziar despre uciderea lui Jake, multe dintre ele 
conținând detalii sângeroase ale crimei care se scurseseră în 
presă. Şi mai rău, printre poveştile despre crimă şi arestarea 
lui Ryan existau şi zeci de comentarii, aproape toate fiind 
speculații mizerabile şi bârfe: 


Ia uitați-vă la asta! N-aş zice că-s surprins, ăia trei 
au fost mereu nişte ciudați 

Ryan Pearce era un sinistru 

Jake Pritchard era homo, amorezii se ceartă 
mereu, fără discuție 

Sex în trei care-a luat-o razna? 

Ea a scăpat, nu-i aşa? 

Mereu o curvă înțepată 

Sub nicio formă nu-i nevinovată 


Edie închisese browserul şi nu se mai uitase de atunci pe 
rețelele sociale. Pur şi simplu nu o interesau vieţile sau 
părerile acelor indivizi plini de ură. Ea, Ryan şi Jake erau 
mai buni ca ei, şi aşa fuseseră mereu. Ei trei erau cu o clasă 
peste ceilalți. 

Dar asta fusese pe-atunci. Acum, în timp ce se ridica de 
la masă, aruncând la gunoi scrisoarea nedeschisă de la 
Ryan, Edie îşi surprinse reflexia în geam. Chipul palid care- 
o privea era chinuit şi singuratic, ca o fantomă. 

Edie părăsi casa pe întuneric. Era periculos, dată fiind 
vederea ei slabă, să alerge înainte de răsărit. Dar nu prea 
avea de ales, întrucât soarele nu se înălța decât la 8 
dimineața în această perioadă a anului -— iar în unele zile 
părea să nu răsară deloc. Dar trebuia să alerge. Alergatul 
era singurul lucru care o menținea zdravănă la cap. Aşa că 
se ridică din pat, îşi legă şireturile la tenişi, îşi prinse 
lanterna frontală şi ieşi în beznă, apucând-o printre copaci, 
unde fuioare de pâclă se agățau de ramuri, atârnând ca 
nişte spectre. 

Când se întoarse în casă, membrele îi atârnau grele ca 
plumbul şi tocmai se pregătea să intre în duş când îi sună 


telefonul. Se simți tentată să-l ignore - oricum apelurile 
telefonice din ultima vreme aduceau doar necazuri. Dar 
când văzu numele Larei pe ecran, se mai înveseli puțin. 
Răspunse. O ascultă pe Lara sporovăind. Aceasta alerga de 
colo-colo în vizita la Londra, năpustindu-se de la o şedinţă 
la alta, apoi la coafeza ei preferată ca să-şi vopsească părul 
şi la oftalmolog ca să-şi pună lentile de contact noi. Apoi alte 
şedinţe, după care o posibilă întâlnire ceva mai târziu, deşi 
nu era sigură că e genul ei. 

Edie încercă să-i răspundă cu blândețe. Se strădui să 
păstreze un ton optimist, dar se trezi că-i e imposibil. Se 
simți ruşinată când se auzi lansându-se într-o litanie de 
autocompătimire despre cât de singură era şi cât de 
epuizată se simțea. Cum nu se putea concentra nici la cărți 
şi cum uitatul la televizor o făcea să se simtă şi mai 
amărâtă. Indiferent ce urmărea, dacă era o comedie, o 
dramă sau un documentar, se trezea dornică să se întoarcă, 
aşa cum făcea mereu, către Jake şi să discute cu el. 

Glasul Larei era liniştitor de cald: 

— Edie, ştii de ce ai tu nevoie? De un companion. Ar 
trebui să-ţi iei un câine. Există un adăpost nu departe... 

— Nu sunt genul care-şi ia un câine. 

— Păi, au şi pisici. Nu poţi să alergi cu o pisică, dar 
prezența lor poate fi destul de liniştitoare. 

— Nu prea-mi plac animalele. 

— Bine. 

Lara părea dezamăgită. 

— Faptul că nu-mi plac animalele nu mă transformă într- 
o persoană rea. 

Lara râse. 

— Sigur că nu! Ascultă, eu încercam doar să găsesc ceva 
care te-ar putea înveseli... 

— Mă gândeam să încerc treaba aia cu podcastul. Ştii, 
una dintre poveşti, zise Edie. Am primit zilele trecute o 


reclamă pe e-mail -— ieri, de fapt —, şi mă gândeam că poate 
dacă aş asculta ceva m-ar ajuta să dorm. 

— O, da - sunt geniale când vine vorba de asta. Sincer, o 
mulțime de oameni mi-au zis cât de relaxant e să aibă pe 
cineva care să le citească o poveste. Există una - o, da, Cea 
mai importantă şansă. E o comedie romantică, amuzantă şi 
înduioşătoare. Ar trebui să faci o încercare. 

În seara aia, după o cină constând din boabe de fasole pe 
felii de pâine prăjită, Edie făcu o baie caldă, împrăştie petale 
de lavandă pe pernă, îşi conectă telefonul la boxele din 
dormitor şi apăsă pe linkul poveştii recomandate de Lara. La 
11 şi un sfert, stinse lumina şi se înveli cu pilota, mulțumită 
să aibă şi altceva de ascultat în afară de valuri şi de 
pescăruşi. Povestea chiar era amuzantă şi glasul celui care 
citea era într-adevăr liniştitor. Următorul lucru pe care-l 
realiză Edie fu că se răsucea în pat şi se uita la ceasul de pe 
noptieră, care arăta că se făcuse aproape 5 dimineața. 

Dormise! 

Pentru ea, era aproape un miracol. 

Alergat, mâncat, dormit, de la capăt. 

În decembrie, întunericul prelua tot mai mult controlul. 
Toată lumea lui Edie părea să cuprindă doar casa, pădurea 
şi cărarea de pe coastă -— toate estompate, toate în nuanţe de 
cenuşiu. Dar trăgea aer în piept şi alerga mai mult, mai 
repede -— treisprezece, cincisprezece, şaisprezece kilometri. 
Alerga până abia mai putea sta în picioare. Îşi epuiza corpul, 
aşa încât seara, cu ajutorul poveştilor, să doarmă. 

Uneori asculta aceeaşi poveste iar şi iar, găsindu-şi 
liniştea în repetarea ei, în faptul că ştia că nu trebuie să 
urmărească alt subiect, ci doar să asculte glasul care o 
ajuta să adoarmă. Uneori poveştile se întrepătrundeau în 


timp ce dormea. Uneori ațipea ascultând o voce şi se trezea 
cu alta. 

Asta se întâmplă într-o noapte de la începutul lui 
decembrie: adormi ascultând un bărbat american spunând 
o poveste amuzantă despre o familie ce trăia la ţară în 
California şi se trezi, la primele ore ale dimineţii, ascultând 
ceva complet diferit. Era glasul unei femei care spunea altă 
poveste, într-un loc complet diferit. 

Aceasta descria o casă singuratică, ce avea în spate un 
pâlc de copaci, o casă modernă din piatră cenuşie şi beton, 
cu un perete de sticlă care dădea spre mare. 

Lui Edie i se înteţiră bătăile inimii. 

Glasul descria un living deschis, cu şemineul pe perete, 
cu lucarna în bucătărie, deasupra căreia îşi făcuse cuib un 
pescăruş. 

Edie sări în capul oaselor. Se repezi spre telefon, ratându- 
l şi trântind pe podea veioza de pe noptieră. Înhăţă telefonul, 
dădu frenetic cu degetul pe ecran ca să-l deblocheze în timp 
ce glasul povestea mai departe şi descria peretele stâncos al 
falezei gata să se prăbuşească în fundul grădinii... În final, 
Edie izbuti să închidă aplicaţia. Glasul amuti. 

Preţ de câteva secunde rămase nemişcată, strângând 
telefonul la piept. Sub pielea de la încheietura mâinii, pulsul 
îi bătea ca al unei păsări prinse în capcană. Cu gândurile 
învârtejindu-se, se îndrepta spre un atac de panică. Trase 
adânc aer în piept şi-şi reaminti că această casă era 
închiriată pe vremuri. În fiecare vară, tatăl lui Jake pleca în 
străinătate, şi-n timp ce el călătorea, casa era închiriată 
turiştilor. În plus, de bună seamă că avusese prieteni şi 
musafiri. Şi mai erau şi cei care veniseră să vadă casa pe 
vremea când încercase ea să o vândă... 

Reuşi să se liniştească, zicându-şi că exagera. Desigur, 
era înfricoşător, dar era doar o simplă întâmplare, o 
coincidenţă. Simțindu-se un pic aiurea, sări din pat şi ridică 


veioza, apoi se urcă înapoi şi porni aplicaţia. Povestea pe 
care o asculta se numea Un loc special în iad. Scriitorul era 
pomenit doar cu inițialele: GAL. 

Las-o baltă! îşi zise Edie în gând. Închide-o şi ascultă altă 
poveste. 

Dar n-o putea lăsa baltă. 

Apăsă pe butonul de pornire. 


E o zi caldă de iulie. Uşa glisantă de sticlă care dă 
spre faleză e deschisă. Mirosul mării, izul de sare şi de 
alge plutesc până la casă. Înăuntru, liniştea 
răsunătoare a spaţiului ocupat până de curând şi 
acum pustiu. Un loc odinioară plin de viață, acum un 
vid. Pe podea zace un bărbat. Sau ceea ce era cândva 
un bărbat, dar acum e doar un cadavru. Sângele încă 
se mai scurge din rana de la cap, din despicătura din 
țeastă rămasă acolo unde un obiect greu de sticlă a 
lovit de sus în jos cu o forță redutabilă. 


Visa. Exact asta era - asta trebuia să fie. Se afla în 
mijlocul unuia dintre acele coşmaruri hiperreale pe care la 
ai uneori, atunci când visezi că te-ai trezit, doar ca să 
descoperi că se întâmplă lucruri ciudate. Genul de vis pe 
care-l ai când ştii că visezi şi faci eforturi să te trezeşti din 
el. 

Doar că ea nu se putea trezi. 

Se ridică în capul oaselor în pat, cu lumina stinsă şi cu 
ochii la fereastra din fața sa, la vidul de dincolo de ea, 
ascultând un glas ce spunea o poveste pe care o ştia deja. 

Povestea vorbea despre răzbunare. 

În primul episod are loc introducerea: Rosie este o fată 
isteață care trece un examen ca să nu mai achite taxa la o 
şcoală privată de la ţară, în Sussex. Este frumoasă şi 
inteligentă, dar şi batjocorită de ceilalți pentru că provine 


dintr-o familie săracă şi dezorganizată. Sărăntoaca, aşa îi 
spun. Frumoasa sărăntoacă! Pe măsură ce creşte şi devine 
tot mai frumoasă, Rosie primeşte din ce în mai multă 
atenție, mai ales de la băieți. Acum atenţia lor e de alt soi, 
iar Rosie o acceptă ca şi cum ar fi oferită din bunătatea 
inimii, deşi nu e. Pe toţii pereţii din toalete sunt graffitiuri 
despre Rosie, despre ce face Rosie şi cu cine. 

Trei dintre colegii ei de clasă nu li se alătură celorlalți. 
Aceştia trei - Michael, Josh şi Ellen - se ţin deoparte. 
Alcătuiesc un cerc închis, o mică bisericuță separată de 
restul. Însă unul dintre băieți - cel chipeş, Michael - a 
început să o observe pe Rosie. Îi zâmbeşte când trece pe 
lângă ea pe hol şi zâmbetul lui nu e doar malițios. E altceva. 
Rosie crede că el ar putea fi diferit. 

Într-un weekend, acasă la un coleg de clasă are loc o 
petrecere, iar Rosie îşi adună curajul să meargă. Îndură 
remarcile răutăcioase despre hainele ei ieftine şi cerceii luați 
din Primark, amorțindu-şi simțurile cu votcă. Când îşi face 
apariția şi grupul celor trei, Rosie îi salută. Ellen o ignoră, 
păşind țanțoş ca să stea cu altcineva, însă cei doi băieți se 
opresc şi vorbesc cu ea. Beau şi mai multă votcă. La un 
moment dat, se hotărăsc să meargă la etaj în explorare. 
Ajung toți trei într-un dormitor. Cineva îi scoate lui Rosie 
maioul, îi saltă fusta şi-i trage în jos chiloţii. Începe să-i facă 
poze. 

Nimeni nu crede că Rosie - „frumoasa sărăntoacă” - n-a 
consimțit. Faptul că pretinde c-a fost molestată e respins 
imediat ca o simplă fantezie, mai ales când Ellen susține 
povestea lui Michael şi Josh, jurând că băieții n-au rămas 
niciodată singuri cu Rosie. 

Acum Rosie nu mai e doar săracă. Nu e doar curvă. E şi 
mincinoasă. Aşa că batjocorirea ei devine şi mai dură - mai 
cu seamă când poze cu ea, beată şi dezbrăcată, cu pielea 
goală expusă şi chipul transformat într-o grimasă, sunt 


distribuite prin toată clasa. Zdrobită şi făcută de ruşine, 
Rosie nu mai vine la ore. Începe să nu mai mănânce. Bea 
jumătate de sticlă de votcă şi înghite şi nişte pastile odată 
cu ea. 

Din fericire, îşi revine. E salvată, mai întâi de paramedici 
şi apoi de un terapeut priceput, de o şcoală nouă şi de un 
profesor plin de bunătate. Îşi aminteşte că nu e doar 
frumoasă, ci şi inteligentă. Îşi ia examenele cu brio, merge la 
universitate şi-şi lasă trauma în urmă precum un şarpe 
pielea. 

Până într-o zi, la cincisprezece ani şi sute de kilometri 
distanță de noaptea acelei petreceri, când Rosie îl vede: 
Michael. Arată exact la fel, înalt şi chipeş, plimbându-se pe 
stradă. Îl urmăreşte intrând într-un bar, mergând la o masă, 
iar acolo sunt şi ei — Josh şi Ellen. Toţi trei, împreună, lipsiți 
de griji şi îmbrățişându-se unul pe altul, râzând şi 
bucurându-se de vieţile lor fericite şi fără de pată. Un val de 
furie pură, îndelung reprimată, o cuprinde pe Rosie, iar 
atunci se hotărăşte: nu mai poate continua aşa. 

Episodul doi: în toiul nopții, Rosie merge cu maşina la 
casa singuratică unde Josh locuieşte acum cu Ellen. Ştiind 
că Ellen e plecată cu afaceri, pătrunde prin efracţie în casă 
şi-l omoară, zdrobindu-i țeasta cu sălbăticie cu o vază grea 
de sticlă. Apoi pune la cale dificila misiune de a-i înscena 
crima lui Michael. lar odată ce Michael va ajunge după 
gratii, ea îşi stabileşte următorul obiectiv, cel final, 
adevăratul premiu: Ellen. 

Încremenită de teamă, aproape prea îngrozită să se mişte, 
Edie zăbovea cu degetul deasupra linkului pentru cel de-al 
treilea episod, gata să apese pe el. Cu siguranță se va trezi 
cât de curând, nu? Cu siguranţă trebuie să se termine? Cu 
inima lovindu-se de coşul pieptului, apăsă pe link. Telefonul 
scoase un țiuit şi pe ecran apăru un mesaj: Episodul trei al 


acestei poveşti va fi lansat pe 8 decembrie! Vă mulțumim 
pentru că ați ascultat! 

Edie închise ochii, cuprinsă de uşurare. Nu trebuia să 
asculte. Nu trebuia să afle cum se termină povestea. 
Telefonul îi vibră în mână şi o făcu să tresară. Se uită la 
ecran. Avea un mesaj de la un număr necunoscut: 


CE SE ÎNTÂMPLĂ MAI DEPARTE? 

În momentul în care soarele începea să se ridice deasupra 
mării în acea dimineaţă, patul lui Edie era plin cu hârtii, 
vederi şi poze. Erau amintiri din copilărie şi din anii de 
tinerețe, pe care le recuperase din cutiile de pantofi stivuite 
în fundul şifonierului. Între degete ținea cea mai veche poză 
pe care o găsise cu ea, Jake şi Ryan. Toţi trei stăteau călare 
pe biciclete pe aleea din fața casei părinţilor lui Jake. Purtau 
pantaloni scurți şi tricouri şi-şi mijeau ochii în soare. Aveau 
probabil vreo treisprezece ani. 

Edie se uită la poze şi se simți plină, copleşită de iubire 
pentru ei şi de durerea care ajunsese să-i sufoce. Îşi verifică 
telefonul cam pentru a cinci suta oară, să vadă dacă mai 
primise vreun mesaj. Să vadă dacă Lara îi răspunsese la 
mesaje, trimise cu ore în urmă, în toiul nopţii, pentru a-i 
cere s-o sune înapoi de îndată ce-ar fi fost posibil. 

Verifică şi ora. Era prea devreme ca s-o sune pe Neeta 
Badami? Trebuia să-i spună că Ryan e nevinovat! Avea 
dovada! Povestea asta era o mărturisire! 

Problema cu apelul către Neeta era următoarea: detaliile 
crimei erau cunoscute publicului, mulțumită scurgerilor în 
presă. Şi era posibil ca indiferent cine scrisese această 
poveste să fi avut ocazia să viziteze casa prin Airbnb sau ca 
potențial cumpărător. Adevărata problemă era următoarea: 


nu detaliile crimei erau cele care dovedeau veridicitatea 
mărturisirii — ci partea de început a poveştii. 

Pentru că existase o petrecere, pe când erau adolescenți. 
Era adevărat. Şi existase o fată, blondă şi cu sâni mari, o 
fată cu o anumită reputaţie. Îşi făcuse de cap cu mai toţi 
băieții de la şcoală mai mari cu un an decât ea. Apoi îi 
căzuse cu tronc Ryan şi-l urmărea peste tot, mereu, 
fluturând la el din gene. Edie n-o suporta. Fata venise la 
petrecere. Se dăduse la Ryan. După aceea, ea inventase o 
poveste că Ryan şi Jake o conduseseră în dormitor şi 
profitaseră de ea. Că îi făcuseră şi poze. 

Când, într-o pauză de prânz din lunea de după petrecere, 
Edie fusese chemată în biroul directorului ca să relateze 
propria versiune asupra evenimentelor, ea spusese o 
minciună sfruntată: fusese cu băieții toată noaptea. Nu era 
adevărat, dar la fel de bine ar fi putut fi. Ryan nu avea 
nevoie să „profite de fată”. Doar fetele se dădeau tot timpul 
la el. Iar Jake avea ochi doar pentru Edie. Deci ambii erau 
nevinovați. 

Curviştina plecase apoi de la şcoala lor la câteva 
săptămâni după petrecere şi nu mai auziseră niciodată de 
ea. Edie nu se mai gândise niciodată la ea. Acum, în vreme 
ce frunzărea hârtii şi poze şi amintiri din anii de şcoală, nu 
izbutea să găsească nici măcar o fotografie cu fata, nici 
măcar o simplă menționare a ei în revista şcolii. Şi, deşi se 
strădui îndelung, Edie nu-şi putu aminti nici cum o chema. 

Însă cunoştea o persoană despre care era destul de sigură 
că nu i-ar fi uitat în veci numele. 

Ryan. 

Ce-ar crede lumea, se întreba Edie, dacă ar vedea-o 
acum? Dacă ar putea-o urmări cu privirea în timp ce-şi 


târşâia paşii prin clădirea închisorii, cu mâinile lipicioase 
tremurând şi cu ochii pironiți în podea. În timp ce ridica 
braţele pentru percheziție. Şi cu inima bubuindu-i în piept 
pentru că în curând avea să-l vadă, pentru prima oară după 
luni bune, pe bărbatul acuzat că-i despicase țeasta soțului 
ei? 

Oare ar presupune, precum foştii colegi de clasă de pe 
Facebook, că era şi ea „implicată”? Asta ar crede Neeta? 
Edie încă nu vorbise cu ea - nici despre povestea din 
podcast şi nici despre această vizită. Se hotărâse că mai 
întâi trebuie să stea de vorbă cu Ryan. 

După vestiare, Edie şi celelalte vizitatoare - femei cu 
chipuri pline de tristețe, mame, fiice, soţii şi iubite ale căror 
bărbați le dezamăgiseră în feluri cumplite - au fost conduse 
în camera pentru vizite. Edie privi în jur. Se simțea nelalocul 
ei într-o asemenea companie. Trebuia să-şi tot 
reamintească: Eu nu sunt la fel ca ele. Sunt diferită. Ryan nu 
m-a dezamăgit. Ryan este nevinovat. 

În momentul în care au fost aduşi deținuții, Edie vibra de 
atâta adrenalină. lar când îl văzu, avu impresia că inima s- 
ar putea să-i explodeze. Faţa lui chipeşă era sălbatică şi 
palidă. Avea petice de barbă gri pe care înainte nu le mai 
văzuse. lar când se apropie, văzu că bărbatul avea o tăietură 
pe pometele stâng, iar în jurul ochiului se zărea urma 
verzuie a unei vânătăi mai vechi. 

Ryan îi zâmbi, schițând surâsul lui strâmb familiar, care 
îi făcu inima să tresalte. 

— Pari obosită, E, începu el, plecându-şi capul pe un 
umăr în timp ce se aşeza pe scaunul din faţa ei. 

Câteva secunde, Edie nici nu fu în stare să vorbească. Se 
holbă la el, cu buzele uşor depărtare. 

— Ei, haide! adăugă el. Doar n-arăt aşa de rău, nu? 

Femeia clătină din cap. 

— Eşti... 


Glasul îi sună ca un croncănit şi se văzu nevoită să 
tuşească pentru a şi-l drege: 

— Eşti bine? 

— Mai bine acum, că te văd, răspunse el. 

Întinse o mână peste masă, spre ea. Edie, încremenită de 
emoție, n-a întins şi ea mâna, aşa că el şi-o retrase cu grijă 
şi-şi împreună palmele pe masă. Rămase tăcut câteva clipe. 
Apoi ridică privirea, cu o expresie încărcată de speranţă. 

— Credeam c-ai renunțat de tot la mine. 

Edie avu impresia că inima stă să i se frângă. 

— Ştii că procesul va avea loc peste trei luni? Doar trei 
luni... 

Ryan se uită prin încăpere, iar când privirea lui o întâlni 
din nou pe-a ei, Edie văzu că avea ochii umezi. 

— Nu eu am făcut-o. Ştii prea bine. Edie, doar ştii că n-aş 
fi putut s-o fac. 

— Da, izbuti Edie să rostească într-un final. Ştiu. Acum te 
cred. 

Ryan îşi înclină capul şi umerii începură să-i tremure. 

— Nici nu-ţi închipui, reuşi el să spună, cât de mult 
înseamnă asta pentru mine. 

Edie îl urmări câteva secunde, apăsându-şi buzele cu 
pumnul ca să nu înceapă să suspine. 

— Chiar te cred, zise după câteva momente, dar nu 
reuşesc să înțeleg de ce-aţi ţinut ascunse de mine atâtea 
lucruri, de ce m-ați mințit... 

— Nu te-am minţit, o întrerupse Ryan, uitându-se la ea în 
timp ce-şi trecea o mână prin păr. Ascultă, E, a fost o 
chestie stupidă - o chestie de care nu era nevoie să afli... 

— Chestie stupidă? şuieră Edie, cu ochii mari. Au fost mii 
şi mii de lire, Ryan! Nici măcar nu ştiu unde s-au dus - cu 
siguranţă nu i-a cheltuit cu mine sau cu casa, ori... 

Îşi desfăcu mâinile, nedumerită. 

— Ce-a făcut cu toți banii? 


Ryan îşi feri o clipă privirea înainte să se uite din nou în 
ochii ei. 

— S-a înscris la cursul de scenaristică. Îți aduci aminte, 
cel pe care ați spus că nu vi-l permiteţi? Încerca să devină 
mai bun, să revină în joc... A mai făcut şi nişte investiții. 
Unele proaste. Am încercat să-i spun că n-ar trebui să 
încerce chestii exotice decât dacă îşi permite să piardă bani, 
dar n-a vrut să m-asculte. Nu voia să-i spună cineva ce să 
facă. Mai cu seamă eu. 

Ryan se aplecă peste masă, păstrând un ton scăzut: 

— Îi era ruşine, bine? Lui Jake îi era ruşine că tot trebuia 
să împrumute bani de la mine. 

Se îndreptă iar de spate înainte să continue: 

— M-am contrazis cu el — i-am zis că n-ar trebui să se 
ferească de tine, dar n-a vrut să m-asculte. Nu voia să pară 
nevrednic în fața ta. Aşa că i-am cântat în strună. 

Întinse iar mâna spre ea şi de data asta Edie i-o acceptă, 
iar atingerea îi trimise un curent electric pe şira spinării. Îl 
văzu cum roşeşte şi-şi feri privirea. 

— Ne-am susținut mereu unul pe altul, nu-i aşa? Edie? 
Uită-te la mine! Mereu ne-am ținut spatele unul altuia. 

Multă vreme, Edie nu zise nimic. Când privirea ei o întâlni 
în sfârşit pe-a lui, îl întrebă: 

— Ryan, îți aminteşti de fata aia de la şcoală, cea care a 
spus că ați molestat-o? Cea căreia lumea obişnuia să-i zică 
Sărăntoaca? 

Ryan se lăsă pe spate în scaun, cu chipul încruntat. 

— Poftim? 

— Nu-ţi mai aminteşti? insistă Edie. Aveam paisprezece 
ani, aşa că tu şi Jake trebuie să fi avut cincisprezece. Am 
mers la petrecerea aia... 

— Da, aia mi-o amintesc, o întrerupse Ryan. Normal că 
mi-o amintesc! A spus că am violat-o! şuieră el. N-ai cum să 
uiţi aşa ceva. 


O expresie de dezamăgire îi străbătu chipul. 

— De ce mă întrebi? 

— Momentan nu pot să-ți explic. Nu avem mult timp la 
dispoziție, dar pentru mine e important să aflu mai multe 
despre fata aia. Trebuie să-mi spui, îți aminteşti numele ei? 

Ryan scoase un oftat rapid: 

— Louise. O chema Louise Grant. 

Louise Grant. Ăsta era! Faptul că-i auzise iar numele o 
ajută să-şi reamintească perfect cum toți trei — Jake, Ryan şi 
ea însăşi - stătuseră în fața porţilor şcolii în pauza de prânz 
în acea zi de luni de după weekendul cu petrecerea. Ryan o 
ținea pe Edie cu brațul pe după umeri. Jake se sprijinea de 
gard, cu o ţigară în mâinile făcute căuş şi cu chipul plin de 
amărăciune. 

— Fata aia, Louise, îi zicea Ryan lui Edie, spune tot soiul 
de chestii despre noi. Cum am atacat-o, cum i-am făcut 
nişte lucruri. 

Ryan avea ochii mari şi un ton implorator. 

— Trebuie să ne ajuţi, E - am putea da de belea de- 
adevăratelea. 

Edie îşi amintea că se uitase de la Ryan la Jake, însă 
chipul lui Jake nu se vedea, pentru că avea capul întors. 

— Doar ne cunoşti, continuase Ryan. Ştii bine că n-am fi 
putut face asemenea lucruri. Trebuie să le spui, E. Trebuie 
să le spui că nu este adevărat. 

Edie se uită acum la Ryan, la vânătaia din jurul ochiului, 
la mâinile lui, cu unghiile roase din carne. Pe atunci ar fi 
făcut orice pentru cei, şi la fel ar face şi acum. Şi totuşi, într- 
un ungher al minţii, un gând nu-i dădea pace. 

— Ryan, mai e ceva. 

— Aproape s-a terminat timpul, Edie, şi trebuie... 

— Te-a văzut cineva, îl întrerupse Edie. În ziua în care a 
murit Jake, un tip care ieşise să-şi plimbe câinele te-a văzut 
parcându-ți maşina în fața casei cu douăzeci de minute 


înainte de momentul în care le-ai zis poliţiştilor că 
ajunseseşi acolo. 

— Credeam c-ai zis că mă crezi? întrebă Ryan ridicând 
tonul. 

— De ce i-ai minţit? Ce-ai făcut acolo douăzeci de minute? 

Ryan se aplecă, proptindu-şi coatele pe masă şi masându- 
şi ţeasta cu buricele degetelor. Trase adânc aer în piept. 

— Eu şi Jake ne certaserăm cu o zi sau două înainte. Nu 
mai vorbiserăm. Nici măcar nu eram sigur dacă avea să-mi 
dea drumul înăuntru. Mă gândeam la ce urma să-i spun. 

— Ce ceartă? Nu mi-ai zis niciodată aşa ceva. Stăteam la 
tine acasă în acel moment, Ryan. De ce nu mi-ai spus nimic 
despre ceartă? 

Ryan clătină din cap, părând îngrijorat. 

— Pentru că avea legătură cu tine, răspunse el. 

Edie se înroşi toată. 

— Ce vrei să spui? 

Era jenată, dar şi mulțumită, totodată. Nu reuşise 
niciodată să scape de ea — de senzația de plăcere dată de 
faptul că cei doi concurau unul împotriva celuilalt pentru 
ea. 

Ryan îi întâlni privirea şi-i observă expresia, jena. Se uită 
în altă parte. Şi el era jenat. Era jenat pentru ea. 

— Mă refer la faptul că cearta nu era pentru tine, Edie. 
Era despre tine. 

Edie se înroşi şi mai tare. 

— Da, bine. Cum adică, „despre mine”? 

— Îi ceream să fie sincer cu tine, răspunse Ryan, 
întâlnindu-i privirea, pentru a şi-o feri imediat. În legătură 
cu femeia pe care o cunoscuse. 

Edie auzi ceva ca un şuierat în urechi, ceva ce aducea cu 
marea, cu vântul printre pinii din spatele casei. Simţi că 
începe să i se clatine pământul de sub picioare. Se prinse cu 
ambele mâini de blatul mesei. 


— Poftim? 

Ryan oftă. 

— Se vedea cu cineva, Edie. l-am văzut împreună, la 
barul de la Balmoral. Erau... în fine, era evident că sunt 
împreună. Normal că a minţit şi despre asta. A spus că e o 
producătoare, dar vedeam bine că minte - se eschiva în 
privinţa ei şi se înfuria foarte uşor. 

O clipă, Edie rămase fără cuvinte. 

— Dar... izbuti să bolborosească într-un final, de ce nu 
mi-ai spus? 

Ryan se uită la ea, apoi ridică palmele în sus. 

— Cum aş fi putut, E? Nu v-aş fi putut face aşa ceva nici 
lui, nici ţie. Şi oricum nu m-ai fi crezut în veci. Mereu ai 
avut o slăbăciune când venea vorba de el. 

— Dar... 

Edie era buimăcită. 

— Cum ar fi putut să cunoască pe cineva? De-abia ieşea 
din casă. 

Ryan îi aruncă un zâmbet extrem de trist. 

— A cunoscut-o cu ajutorul tău. Nu-mi mai amintesc cum 
o cheamă. Lorna? Laura, poate? O femeie de la clubul tău 
de alergare. 

— Lara? 

— Da, aşa. Lara. 

Se apropia o furtună. 

Fusese emis un cod roşu, se spunea la ştiri. Ploaie 
torențială, cu vânt de până la 80 de kilometri la oră şi rafale 
de până la 120. Lasă-l să vină, îşi zise Edie în timp ce 
cobora din autobuz în seara aceea. Începea deja să se lase 
întunericul, iar vântul biciuia cu furie dinspre mare. Lasă-l 


să vină. Lasă-l să rupă casa în bucăţi, să spele toată 
putreziciunea aia de loc şi s-o arunce în mare. 

Ea însăşi un vârtej, Edie umbla plină de mânie prin casă, 
în căutarea unor semne despre ce-i spusese Ryan. Dădu 
năvală în biroul lui Jake, aruncând pe jos tot ce se afla pe 
masă. Îi scoase hainele din şifonier, adulmecându-i gulerele 
în căutarea unui parfum străin, dar negăsind decât mirosul 
lui extrem de slab. Îi cercetă sacourile în căutare de fire de 
păr brunet nelalocul lui. Îi scotoci buzunarele după chitanţe 
acuzatoare. Nu găsi nimic. 

Lara? Jake şi Lara? Era imposibil, nu? 

Edie formă de vreo zece ori numărul Larei. Îi trimise vreo 
zece mesaje. Te rog să mă suni. E urgent. Lara, chiar trebuie 
să discut cu tine. Îşi frământă creierii, încercând să-şi 
amintească toate ocaziile în care Jake şi Lara se aflaseră în 
aceeaşi cameră. Nu erau chiar multe. Se întâlniseră o dată 
în oraş cu toții ca să bea ceva. Alergaseră împreună la 
semimaratonul de anul trecut, iar după aceea, Lara venise 
acasă la ei la cină. Băuseră cu toții mai mult decât trebuia. 
Jake se dusese mai devreme la culcare, iar ele două 
rămăseseră afară, luptându-se cu musculițele. Asta era tot. 

Oare? Edie se gândi la dispoziția lui Jake din ultimele 
câteva luni înainte să moară - paranoia lui, bizarele accese 
de gelozie, răspunsul lui când îi spusese că a primit un 
mesaj de la Lara. Oare şi ăla fusese tot un soi de reacție 
bizară? Poate că se purta ciudat nu din cauză că nu avea 
încredere în ea, ci pentru că se simțea vinovat. 

Îşi trase sacoul favorit al lui Jake peste umeri şi, 
strângându-l bine în jurul corpului, începu să umble 
nefericită prin toată casa, apoi se întoarse în bucătărie. Pe 
blat se afla o pungă de plastic transparent cu laptopul lui 
Jake. Mobilul lui era tot la poliție, dar îi returnaseră 
laptopul în urmă cu vreo două săptămâni. Edie încă nu 


deschisese punga. Acum, în timp ce se uita la ea, simți încă 
o dată cum dă năvală adrenalina. 

Dacă existau totuşi dovezi ale unei aventuri, atunci în 
laptopul lui avea să le găsească, nu ascunse printre facturi 
telefonice şi scrisori de respingere de la rețelele de 
televiziune. Dacă îşi dorea de-adevăratelea să afle ce se 
petrecuse în viața lui Jake spre final, calculatorul era locul 
în care să caute. Întrebarea era: chiar voia să afle? 

După câteva încercări, ghici parola - data căsătoriei lor. 
Ironic că alesese acea dată, când făcuseră schimb de 
jurăminte, pentru a ascunde dovezile existenței unei 
amante. 

Dar dacă exista vreo dovadă, Edie nu reuşi s-o găsească. 
În e-mailuri nu era nimic - niciun mesaj de la Lara sau, 
eventual, de la vreo altă femeie misterioasă. 

Edie îi deschise folderul de lucru, răsfoi o vreme prin 
ideile pentru seriale, prin ciornele pe jumătate scrise pentru 
reţelele de televiziune. Într-un folder intitulat „POZE”, găsi 
scanări cu fotografiile lor de nuntă. Mai erau şi unele făcute 
într-o vacanţă în Italia alături de Ryan, din urmă cu câțiva 
ani, şi câteva făcute în parcul din apropierea fostei lor 
locuinţe din Londra. 

Într-un subfolder intitulat „POZEI” găsi un folder numit 
„L”. Lui Edie i se opri inima. Adunându-şi curajul pentru 
ceva sordid - imagini cu Lara în lenjerie intimă sau, mai 
rău, un videoclip —, deschise folderul. Însă erau doar două 
fişiere înăuntru. Primul era într-adevăr o poză cu Lara, însă 
cu greu putea fi considerată sexy. Era Lara după ce alergase 
la semimaratonul din Edinburgh de anul trecut, încadrată 
de Edie şi de Jake - toți trei roşii la față şi asudați, rânjind 
pentru aparat. 

A doua nici măcar nu era cu Lara. Era o veche poză din 
şcoală cu echipa de atletism. Dacă îți mijeai cu atenţie ochii 
o distingeai pe Edie în rândul din faţă, cu părul tuns 


castron. În spatele ei, pe rândul al doilea, Ryan şi Jake 
stăteau unul lângă altul, cu braţele încrucişate la piept. 

Edie închise fişierul. Se ridică şi puse ibricul la fiert, cu 
gândurile gonind în continuare. Ceva anume o deranja, ceva 
în legătură cu acea imagine. Se întoarse la calculator şi-l 
deschise iar. Se aplecă în față şi dădu zoom pentru a mări 
poza. Acolo! Pe primul rând, la două sau trei chipuri de 
Edie, se afla o blondă frumoasă, cu ochi albaştri. Louise. 

Telefonul începu să-i vibreze în buzunarul blugilor. Îl 
scoase şi se uită la ecran. Un SMS, de la un număr 
necunoscut. 


TOT NU ŢI-AI DAT SEAMA? 
Apoi, încă unul: 
CE SE ÎNTÂMPLĂ MAI DEPARTE? 


Pe Edie o străbătu un fior. Deschise iar prima poză. Se 
uită de la Lara, cu bogatul ei păr brunet, ochii negri şi 
braţele tonifiate, la blonda, rubiconda Louise cea cu ochi 
albaştri. Nu. Nu se putea! Edie simțea iar un vâjâit în 
urechi. Avea o senzație de cădere. Se holbă la poza Larei, 
care trebuia să meargă cel puţin o dată pe lună la Londra 
pentru că exista o singură coafeză pe mâinile căreia avea 
încredere să-şi dea părul. Lara, care purta lentile de contact. 
Lara, care mărturisise odată, la finalul unei seri la pub, că 
în adolescență fusese plinuță şi că fusese nevoită să se 
antreneze din greu ca să arate cum arăta acum. Lara şi 
Louise, stând una lângă alta într-un folder pe care îl crease 
Jake şi pe care-l numise „L”. 

Lui Edie îi vibră mobilul de două ori. Se uită la el, aproape 
prea îngrozită să-l ridice. Mai sosiseră două mesaje de la 
expeditorul necunoscut. Apăsă pe primul. Era o imagine. 
Dură o secundă s-o descarce. Apoi văzu că era tot poza de la 


şcoală, însă în această versiune fața lui Jake fusese tăiată 
de o cruce. La fel şi a lui Ryan. Al doilea mesaj era o frază: 


Există un loc special în iad pentru femeile care nu 
ajută alte femei. 


Edie scăpă telefonul ca şi cum ar fi opărit-o, iar în clipa în 
care lovi masa începu să sune, vibraţiile făcându-l să se 
răsucească. Se dădu înapoi, prea îngrozită să răspundă, 
chircindu-se în timp ce bubuitul atotputernic al unui tunet 
zguduia casa. Întinse mâna şi luă telefonul, lipindu-l de 
ureche. Auzi răsuflarea cuiva, însă pentru o clipă nu fu 
sigură dacă era a interlocutorului sau a ei. Apoi auzi un glas 
de femeie: 

— Aşadar, ţi-ai dat deja seama? Hai, spune-mi! Ce se 
întâmplă mai departe? 


15 


Furtuna se dezlănțuise. Vântul arunca rafale de ploaie şi 
jerbe de apă de mare în ferestrele casei. Dinspre pâlcul de 
copaci din spate veni un urlet, ca şi cum crengile se îndoiau 
gata să se rupă, ca şi cum trunchiurile erau smulse din 
pământ. 

Când vântul se opri o clipă, Edie vorbi: 

— Louise? zise, lipindu-şi telefonul de ureche. 

Traversă repede holul, simțind fiori pe şira spinării. Fugi 
în dormitor şi se sui în pat, trăgându-şi pilota peste ea. 

— Louise? zise din nou. Tu eşti? 

— Spune-mi Lara, rosti glasul. N-am mai fost Louise de 
doisprezece ani. Mi-am schimbat numele după ce am fost 
externată din spital. 

Se opri. În tăcerea care urmă, Edie auzi clicul şi fâsâitul 
unei brichete. 


— Am fost bolnavă. Nu cred că ştiai, nu? Ei bine, acum 
ştii, pentru că am scris despre asta în poveste. Am încercat 
să mă sinucid, aşa c-am fost internată. 

Se opri iar. 

— Îți place povestea? 

Vocea Larei era ciudat de veselă, ca şi cum se bucura de 
ce face. 

— Mi-am zis că e destul de bună pentru o primă încercare 
în domeniul ficţiunii. Sau i-ai spune non-ficțiune? În fine. 
Părțile de început s-au cam scris singure, însă bucata care- 
mi creează probleme este finalul. Mă gândeam că poate mă 
ajuţi tu. 

Râse, un sunet aspru, care-i trimise lui Edie un fior pe 
şira spinării. 

— Lara, ce doreşti? 

— Să îndrept totul! M-am străduit doi ani să obțin partea 
cea mai bună. Chiar a fost un proiect de suflet. 

— Ai plănuit-o încă de când ne-am cunoscut? 

— De când am reluat legătura. Înainte de asta, îmi 
vedeam pur şi simplu de viaţă, lăsând trecutul să rămână 
trecut. Fusesem nevoită să trec peste multă suferință şi 
durere. Dar mi-am găsit locul potrivit - am pornit afacerea, 
m-am mutat într-un oraş nou, într-un loc care nu era 
murdărit de amintiri neplăcute. lar apoi, într-o zi, ajung să 
te întâlnesc la clubul meu de alergat şi iată-te, precum un 
demon care a venit după mine tocmai din iad. Edie Easton... 

— Edie Pritchard. 

— Da, desigur. Edie Pritchard, care s-a măritat cu iubitul 
din copilărie. Cu unul dintre iubiții ei din copilărie. 

— Aşa c-ai hotărât să mi-l iei? 

Lui Edie i se frânse glasul. 

— Nu imediat, răspunse Lara. La început, am fost prea 
uluită. Acea primă oară când te-am întâlnit la clubul de 
alergat, pur şi simplu am aşteptat să-ți pice fisa. Am tot 


aşteptat să văd surpriza din ochii tăi, ruşinea de pe față, dar 
în zadar. Te uitai exact prin mine. Stăteai acolo, cu 
zâmbetul ăla cretin... 

Prin telefon, Edie auzi un huruit, ca al unui tren trecând 
în viteză, iar glasul Larei se pierdu pentru câteva secunde. 

— Mi-ai distrus viața şi apoi ai uitat cu totul de mine, nu- 
i aşa? Pe urmă, mai târziu, l-am întâlnit pe soțul tău, şi nici 
el nu şi-a amintit de mine. Ca şi cum toată tărăşenia aia nici 
măcar nu avusese loc, ca şi cum Louise — acea fată săracă, 
naivă şi fără de prieteni - nici măcar nu existase vreodată. 
Aşa c-am hotărât că poate era timpul să vă aduc aminte. 

— Aşa că... l-ai sedus? 

Lara râse. 

— O, te-a rănit rău, nu? Asta te sâcâie! Nu că l-am 
omorât, nu că i-am storcit creierii, ci că m-am culcat cu el. 

Iar râsul acela crud. 

— Chiar eşti vanitoasă, nu-i aşa, Edie? Ei bine, poţi sta 
liniştită. Nu m-am culcat cu el. L-am făcut să creadă că s-ar 
putea. Dar... — scoase un mic sunet de dezgust — ... nu era 
chiar cel mai atrăgător mascul, nu? Falit, un ratat, cătrănit 
pe propria soţie, care se pregătea să fugă cu cel mai bun 
prieten al lui... 

— Să nu îndrăzneşti să vorbeşti aşa despre Jake, să nu 
îndrăzneşti... 

— De ce, Edie? De ce n-ar trebui să-i spun ratat? Aşa-i 
ziceai şi tu, nu? 

Edie tresări. 

— Nu mă pregăteam să fug. Nu l-aş fi părăsit niciodată pe 
Jake. 

— Ce tot zici acolo? Deja îl părăsiseşi! 

— Nu era pentru totdeauna. Pur şi simplu treceam printr- 
o perioadă dificilă. M-aş fi întors la el... 

— Pentru că-l iubeai foarte mult sau pentru că Ryan nu 
te dorea? o întrebă Lara. Oricum, nu prea cred că Jake te-ar 


mai fi primit înapoi. Ştii, când am sădit sămânța în mintea 
lui Jake — despre tine şi Ryan -, mă aşteptam să trebuiască 
să-mi dau mai mult silința. Dar el a crezut tot. Când i-am 
zis că nu prea mai vii să alergăm, Jake m-a crezut. Când i- 
am zis că vorbeşti tot timpul de Ryan, tot aşa, m-a crezut. 
Fiecare lucru oribil pe care i l-am spus despre tine, l-a 
înghițit pe nemestecate. Oare o făcea pentru că nu te iubea? 
Sau pentru că se simțea foarte vinovat pentru ce îmi 
făcuserăți voi doi? 

O clipă, un fulger lumină marea. Edie se făcu mică sub 
pilotă. 

— Vrei să spui că Jake îşi dăduse seama? Că ştia cine 
eşti? 

— El n-a fost niciodată la fel de îngust la minte ca tine, 
nu-i aşa? După semimaratonul de anul trecut, îți aminteşti 
când am venit la voi acasă? Beam amândouă vin afară şi-n 
aer zburau musculițele alea. Tu ai intrat în casă ca să aduci 
un spray, iar eu l-am surprins zgâindu-se la mine. Credeam 
că avea să se dea la mine. Dar apoi, am văzut-o - oroarea de 
pe fața lui. Oroare şi ruşine. În sfârşit! Mi-a scris pe 
WhatsApp câteva zile mai târziu, zicându-mi că vrea să 
discutăm. Ne-am întâlnit la barul de lângă Balmoral. A stat 
acolo, bând şi copleşit de autocompătimire, implorându-mă 
să-l iert... 

— Nu te cred! se trezi Edie brusc răcnind în beznă. Nu te 
cred! Lara, Jake nu te-a violat... 

— Nu, răspunse Lara, acum folosind un ton jos şi aspru, 
la fel ca glasul din poveste. Ai dreptate. Jake nu m-a violat. 
Dar era în cameră când m-a violat Ryan. 

Urmă un zgomot ciudat în telefon, un fâsâit, apoi apelul 
se întrerupse brusc. 


16 


Edie avea o puternică senzație de gol în stomac. Se chirci, 
închizând ochii strâns. Cu ochii minţii, vizualiza încăperea. 
Auzi glasul lui Ryan, implorând-o încet: „Louise spune cum 
am atacat-o, cum i-am făcut nişte lucruri. Am putea da cu 
adevărat de belea.” Îl văzu pe Jake ferindu-şi privirea de ea. 

Erau cu toţii beţi. Începuseră să bea înainte de-a ajunge 
la petrecere. Edie şterpelise o sticlă de votcă din dulapul cu 
băuturi al părinţilor săi. Şi o băuseră cu toții în camera cu 
televizorul, înghesuiți unul în altul pe canapea, în timp ce se 
uitau la videoclipuri muzicale. 

Ryan, care îşi făcea de lucru cu aparatul foto pe care-l 
primise de ziua lui, voia să meargă la petrecere. Edie ar fi 
preferat să rămână toți trei acasă la Jake. Ea şi Jake ieşeau 
deja împreună de două luni. Era ceva nou şi interesant, însă 
nici pe departe la fel de interesant ca atunci când îl 
surprindea pe Ryan urmărindu-i. Urmărind-o pe ea. Însă 
era limpede că Ryan voia să meargă la petrecere, iar Edie nu 
voia să le strice cheful - sau mai rău, să fie lăsată singură. 
Aşa că au mers la petrecere, cu bicicletele şerpuind pe aleile 
întunecoase. Jake aproape că a intrat într-un şanţ la un 
moment dat. Ea şi Ryan au râs de el, zicându-i că nu ţine la 
băutură. 

Petrecerea avea loc acasă la cineva din anul lor, cineva cu 
bani, ai cărui părinți erau plecați. Când au ajuns, toată 
lumea i-a ignorat. Toată lumea, mai puțin Sărăntoaca, fata 
care imediat a venit țopăind la ei, fără sutien pe sub tricoul 
alb, vârându-se în sufletul lui Ryan. Edie îşi amintea cu 
claritate partea aia. Cum i-a zâmbit Ryan lui Louise. Cum a 
râs cu ea. Cum i-a oferit o gură din sticla şterpelită de Edie. 
Cum ea şi-a lipit buzele roz de gura sticlei. Ea i-a urmărit pe 
Louise şi pe Ryan. L-a simţit pe Jake uitându-se la ea şi a 
simțit că toată seara avea să fie un fiasco. Voia să plece 


acasă. S-a dus în bucătărie, lăsându-i pe băieți cu Louise. A 
aruncat o privire peste umăr să vadă dacă o va urma 
vreunul dintre ei. N-a venit niciunul. 

Mai târziu, după o oră agonizantă petrecută cu spatele 
lipit de peretele bucătăriei, sperând că cineva -— oricine - va 
intra în vorbă cu ea, Edie s-a întors să-i caute pe băieți. A 
trecut prin living, iar de acolo, într-un birou. Din birou, pe 
geam, i-a văzut pe peluză. Preţ de o clipă, a crezut că plecau 
acasă, abandonând-o acolo, aşa că s-a repezit pe uşile în stil 
franțuzesc şi a ieşit pe terasă. 

Acum îi auzea strigând unul la altul şi şi-a dat seama că 
se ceartă. A simţit un val brusc de adrenalină: se întâmpla 
ceva, ceva interesant. L-a văzut pe Ryan prinzându-l pe Jake 
de guler şi apoi pe Jake smucindu-se din strânsoare. A 
încercat să audă ce-şi spuneau unul altuia, dar mai era 
ceva, încă un zgomot. S-a răsucit şi a văzut o fată care 
stătea pe jos, într-un colț al verandei, cu fusta săltată până 
pe şolduri, cu chiloţii la vedere şi suspinând de parcă i s-ar 
fi frânt inima. Edie a făcut un pas spre ea, iar fata a ridicat 
privirea. Era Louise, cu ochii ei mari şi albaştri plini de 
lacrimi şi cu rimelul întins pe fața frumoasă. Edie şi-a ferit 
privirea. L-a urmărit pe Jake cum îi smulge lui Ryan 
aparatul foto din mână şi îl trânteşte pe jos. 

Lui Edie îi sună din nou telefonul. 

— Credeam că te-am pierdut, rosti Lara când îi răspunse. 

— N-am ştiut, replică Edie, ce s-a întâmplat la petrecere. 
Cum aş fi putut? Nu am fost acolo. Nu am fost în cameră 
când... indiferent ce zici tu că s-a întâmplat... 

— Dar ai spus că ştii ce s-a întâmplat. Sau mai degrabă, 
ai spus că ştii că nu s-a întâmplat nimic, pentru că ei n-au 
rămas deloc singuri cu mine. Ai minţit. 

— N-aveam de unde să ştiu sigur... 

Edie fu întreruptă de un fulger orbitor, un trident de 
lumină care lovise alarmant de aproape. Icni înspăimântată. 


La telefon, Lara o imită. lar apoi urmă un bubuit asurzitor, 
un tunet care zgudui toată casa. lar Edie îşi dădu seama că- 
l auzise nu doar în cameră, ci şi în telefon. 

Ridică privirea. Abia distingea prin beznă conturul 
draperiei, care fâlfâia ca lovită de vânt. Auzi zgomotul 
valurilor spărgându-se de faleză. Şi brusc se simţi paralizată 
şi căpătă senzaţia că nu doar teama îi îngheţa oasele. Era şi 
un curent de aer foarte rece. Cineva deschisese uşa. 

În casă era cineva. 

Ameţită de groază, strângând tare telefonul în mână, 
porni spre uşa dormitorului. O deschise şi aruncă o privire 
pe hol. În jurul ei, întunericul se îngroşă, solid şi dens. 

— Lara? strigă. Tu eşti? 

Teroarea din propria voce o înspăimântă şi mai mult. Mai 
înaintă puţin, pipăind peretele holului. 

— Ştiu că eşti aici. 

Când ajunse în pragul livingului, văzu că în fața uşilor 
glisante, prin care pătrundea ploaia, se formase o băltoacă. 
Înăbuşindu-şi un suspin, dădu să formeze numărul poliţiei. 
Era la a doua cifră când simți o schimbare în aer — cineva se 
repezi la ea, o umbră. Se smuci îndărăt, dar era prea târziu; 
intrusul era deja peste ea, prinzând-o de mână şi sucindu-i- 
o la spate. Edie ţipă şi scăpă telefonul. Simţi că e lovită cu 
ceva în ceafă, apoi căzu în genunchi, țipând de durere. 

Edie avea o durere de cap cum nu mai avusese niciodată, 
acută şi intensă în ceafă, transformându-se într-un zvâcnet 
pe măsură ce înainta spre frunte. Era ca şi cum cineva îi 
prinsese tâmplele într-o menghină şi acum strângea tot mai 
tare. I se părea că umărul îi fusese smuls cu totul din 
încheietură. Încercă să se mişte ca să-şi uşureze durerea, 
dar îşi dădu seama că are mâinile legate la spate. Când săltă 


capul, îşi văzu propriul chip privind-o la rândul său, cu 
ochii negri pe fondul obrajilor extrem de palizi. 

Lumina era aprinsă. Era aşezată pe un scaun din living, 
cu fața spre uşile glisante, care acum erau închise. Încet, 
întoarse capul dintr-o parte într-alta, dar nu văzu pe 
nimeni. Nici nu auzea pe nimeni, iar furtuna părea să se fi 
oprit. Singurul sunet din încăpere era propria răsuflare 
hârâită. 

Apoi, din spate, altceva. Un căscat. 

— Te-ai trezit? 

Edie auzi tocuri țăcănind pe podea. 

— Ai rămas leşinată o vreme. Credeam că va trebui să te 
scutur niţel. 

Cu coada ochiului văzu apărând o umbră. Lara. Femeia 
se lăsă pe vine lângă Edie, astfel încât ochii să le ajungă la 
acelaşi nivel. 

— Cum te simți? întrebă ea, încrețindu-şi nasul. Arăţi 
groaznic. Vrei nişte apă? 

Fără să aştepte un răspuns, Lara se ridică şi porni 
țăcănind cu tocurile spre bucătărie. Edie o auzi deschizând 
şi închizând robinetul, iar o secundă mai târziu Lara stătea 
în fața ei, apăsându-i un pahar rece de buze. Edie sorbi şi 
înghiți. Un pic de apă îi curse pe bărbie. 

Lara târî un scaun pe podea şi-l puse în faţa lui Edie. Se 
aşeză, îşi roti umerii de câteva ori şi îşi înclină capul într-o 
parte şi-n cealaltă, ca şi cum se încălzea pentru o alergare. 
Sau o bătaie. Aruncă o privire peste umăr. 

— Cred că furtuna s-a terminat. 

Edie nu zise nimic, ci doar închise ochii pentru a se feri 
de lumină. 

— Ciudat cum am ajuns noi aici, nu? 

— Poftim? Vrei să zici cu mine legată de un scaun? 

Lara chicoti. 


— Vreau să spun aici. În Scoţia. Departe tare de însoritul 
Sussex. 

Edie auzi clicul şi fâsâitul familiar, apoi deschise ochii. 
Lara îşi aprindea o ţigară. Îi zâmbi lui Edie. 

— Nu te deranjează, nu? 

Edie se încruntă drept răspuns. 

— De ce-ai venit aici, mă rog? 

Edie trase în plămâni fumul Larei şi începu să tuşească. 
Lara îşi dădu ochii peste cap şi împrăştie fumul cu mâna 
liberă. 

— Ne-am mutat din cauza casei, răspunse Edie. Doar ştii 
bine. Nu aveam bani. Nu ne puteam permite nimic în 
Londra. Jake nu avea de lucru, apoi i-a murit tatăl. Doar ți- 
am zis toate astea... 

Începu iar să tuşească, întrucât fumul îi ajunsese chiar în 
fundul gâtului. Lara îşi supse dinţii, lăsă ţigara să cadă pe 
podea şi o zdrobi cu tocul ghetei. Luă iar paharul de apă şi îi 
dădu lui Edie să bea. 

— Dar Ryan? întrebă ea după ce Edie luă o înghițitură. 
Când v-a urmat până aici? 

Edie o scruta pe Lara printre pleoapele aproape lipite. 

— Nu ne-a „urmat”. A primit o ofertă de job, aşa că s-a 
mutat. 

Lara scoase un râset ca un lătrat. 

— Chiar aşa? Lucra în districtul financiar al Londrei şi s- 
a hotărât să vină în Edinburgh pentru că aici se află centrul 
investițiilor în capital de risc? Chiar atât de proastă eşti? 
Sau e doar încă un exemplu de cum vezi doar ce vrei să 
vezi? Jake zicea că Ryan a venit după voi aici. 

— Ba n-a venit după noi. 

— Jake zicea că a venit după voi pentru că avea nevoie de 
tine. Pentru că avea nevoie de cineva care să-l venereze aşa 
cum îl venerai tu. Pentru că în toată viața lui de adult nu 
mai întâlnise pe cineva care să facă aşa ceva. Lumea vedea 


dincolo de farmecul lui alunecos de suprafață. Îl vedea drept 
exact ceea ce era. Un bătăuş şi un narcisist. 

— Doar prostii... 

— Oare? Tu nu te-ai întrebat niciodată de ce n-a rămas 
Ryan niciodată mai mult de un an la un job? De ce iubitele 
sale nu rezistau niciodată mai mult de câteva luni? 

Lara se lăsă pe spate în scaun, cu un zâmbet în colțul 
gurii. 

— Oh! înțeleg. Credeai că totul se întâmpla pentru că era 
îndrăgostit de tine, nu-i aşa? Credeai că totul se datora 
faptului că niciuna nu se putea compara cu tine. 

Edie se smuci în scaun. Durerea din umăr era încă 
puternică, dar mult mai rău era că stătea acolo sub 
căutătura dură a Larei. 

— Îți aminteşti de Tania? Fosta iubită a lui Ryan din 
urmă cu câțiva ani? Ştii de ce n-a durat? Îți ofer un indiciu — 
nu din cauza ta. Ci pentru că a bătut-o Ryan, a strâns-o de 
gât. Tania a venit la Jake s-o ajute — el i-a spus să meargă la 
poliție. Fireşte, ea nu s-a dus, pentru că era cuvântul lui 
contra cuvântului ei. Iar în zilele noastre, bărbații scapă cu 
aproape orice în numele sexului dur. Aşa că ea a cedat. L-a 
părăsit. Totuşi, ideea e că Jake a crezut-o. Atunci s-a hotărât 
să se îndepărteze definitiv de Ryan. Atunci s-a hotărât că 
trebuie să te îndepărteze pe tine definitiv de Ryan. 

Edie clătină din cap şi mai continuă să o facă o vreme. 

— Nu, nu-i adevărat. Jake mi-ar fi spus... 

— Oare? 

Lara îşi înclină capul într-o parte. 

— De ce să-ţi fi spus? Doar aflase cu mult timp în urmă 
că tu n-ai spune nimic împotriva lui Ryan. Mie ştii ce mi-a 
spus? „Tot ce trebuie să facă Ryan este să se uite în ochii ei 
şi să-i zâmbească, iar ea ar face orice i-ar cere. Mereu i-a 
luat partea.” 


Încă o dată, Edie se gândi la lunea de după petrecere, 
când stătuseră împreună în fața porților şcolii, iar ea-l 
privea pe Ryan în ochi. „Trebuie să le spui, E. Trebuie să le 
spui că nu-i adevărat.” Jake îşi ferise privirea. Apoi, câteva 
luni, Jake şi Ryan nu-şi mai vorbiseră deloc. Edie şi Jake nu 
discutau niciodată despre ce se petrecea între el şi Ryan. 
Când Jake aducea subiectul în discuție, Edie i-o reteza. 

„Nu vreau să ştiu”, îi spunea, „totul e doar între voi doi. 
Nu vreau să fiu prinsă la mijloc.” 

— Te înşeli, îi zise Edie, fixând-o pe Lara cu o privire 
extrem de rece. Nu i-am luat mereu partea. Până să vii tu cu 
povestioara ta, l-am crezut pe Ryan vinovat de crimă. 

Lara plecă iar în bucătărie, cu tocurile țăcănind pe 
podeaua de ciment. 

— M-am înşelat totuşi, nu? strigă Edie după ea. Ryan e 
nevinovat, la fel cum a fost şi Jake. Jake nu ţi-a făcut nimic! 

— Nimic? 

Lara apăru încă o dată lângă ea, prinzând-o de umăr. 

În timp ce se mişca, Edie surprinse luciul unui obiect 
metalic în mâna ei, cu câteva clipe înainte să simtă o lamă 
lipită de gât. 

— A ştiut! îi şuieră Lara în ureche. A ştiut ce mi-a făcut 
Ryan. A ştiut, la fel cum ai ştiut şi tu. 

După furtună, linişte. Linişte deplină. 

Era tot întuneric, însă în lumina proiectată din casă, Edie 
vedea o bură fină de ploaie. Stătea pe scaun, cu mâinile 
legate la spate, încercând din răsputeri să nu tremure, 
dorindu-şi ca dinții să nu-i clănțănească şi trupul să nu i se 
cutremure de teamă. Nu auzea decât respiraţia Larei în 
ureche şi nu simțea decât metalul rece lipit de gât. 


— Recunoaşte! şopti Lara. Recunoaşte doar că ai ştiut ce 
mi-a făcut Ryan. Recunoaşte, şi poate că mi se face milă de 
tine. 

Edie închise ochii. Înghiţi în sec şi simţi cum lama îi 
apăsă şi mai mult pe gât. 

— Jake a recunoscut, continuă Lara. 

Edie icni când simți metalul zgâriindu-i pielea şi apoi, 
dintr-odată, apăsarea dispăru. 

Deschise ochii, expirând prelung. Lara rămânea în afara 
razei ei vizuale, însă îi simțea prezenţa, la fel cum îşi putea 
imagina cuțitul din mâna ei. 

— La vreo două seri după ce l-ai părăsit, Jake mi-a trimis 
din nou mesaj pe WhatsApp. Mă întreba dacă vreau să vin 
la el. Am condus tot drumul ăsta doar ca să-i ascult încă o 
dată scuzele spuse la beție. 

Vocea Larei părea răguşită, ca şi cum era gata să 
izbucnească în lacrimi. 

— L-am întrebat din nou de ce n-a spus nimic la vremea 
aceea... 

Se opri o clipă ca să-şi dreagă glasul, apoi reluă: 

— A zis că nu a vrut să-i distrugă viața lui Ryan. La urma 
urmei, erau doar nişte adolescenţi, nu-i aşa? Şi îi părea atât, 
atât de rău, însă ştia că dacă ar fi spus adevărul despre ce 
făcuse Ryan, tu nu l-ai fi iertat niciodată. V-ar fi pierdut pe 
amândoi. Aşa că din loialitate pentru Ryan şi din iubire 
pentru tine, mi-a distrus mie viața. 

Edie îşi muşcă buza, iar ochii i se umplură de lacrimi. 
Atât de tipic pentru Jake, nu? Loial lui Ryan şi devotat ei. 
Cam asta rezuma totul. Erau speciali. Alţii nu prea contau 
cine ştie ce. Alții nu le ajungeau nici măcar până la glezne! 
Poate că Jake nu mai vedea lucrurile aşa spre final, însă 
odinioară ştiuse prea bine. 


— Recunoaşte, Edie! repetă Lara, însă acum se simțea şi 
o asprime în glasul ei, de la oboseală şi stres. Vreau doar să 
te aud spunând adevărul. 

Edie trase adânc aer în piept. 

— Să spunem că o fac. Să spunem că recunosc tot ce vrei 
să recunosc. Apoi, ce? Apoi ce urmează, Lara? N-ai cum să 
scapi de-aici. Vrei să-ți spun eu ce urmează? Vei merge la 
închisoare. Ori asta, ori va trebui să scapi de mine, aşa cum 
ai făcut şi cu Jake. Numai că acum nu mai ai pe cine să dai 
vina, nu-i aşa? Indiferent ce va urma, pentru tine se va 
termina rău. 

Edie simţi iar lama la gât. 

— Poate că o să merite, rosti Lara încet, iar Edie închise 
ochii, muşcându-şi tare buza de jos. Sau poate, continuă 
Lara cu glas mai ridicat, noi două putem cădea la o 
înţelegere. Îmi ceri scuze, mă implori să te iert, mă laşi să 
scap... 

— De ce? şopti Edie, simțind cum îi tremură tot corpul în 
vreme ce metalul îi aluneca mai jos, spre claviculă. De ce aş 
face-o? 

— Pentru Ryan, răspunse Lara, care înclină lama lipită de 
gâtul lui Edie şi apoi o trase brusc, crestând uşor pielea şi 
făcând-o pe Edie să țipe şi să se zbată în legături. 

— Ce vrei să spui? urlă ea. Ce vrei să spui, „pentru 
Ryan”? 

Lara ocoli scaunul şi veni în fața lui Edie, cu mâinile la 
spate. Părea că se gândeşte la ceva. 

— Ce-ar fi dacă ți-aş spune că dețin o dovadă care ar 
arunca o îndoială credibilă asupra cazului, pentru a-i 
împiedica pe procurori să obțină o condamnare? O 
înregistrare video, de exemplu, care - fără să arate chipul 
criminalului - ar demonstra că adevăratul criminal era 
categoric mai mărunt şi mai slab decât Ryan Pearce? 

Edie clătină din cap. 


— Eşti nebună, ştiai? Mi-ai omorât soțul. I-ai înscenat 
totul celui mai bun prieten al său. M-ai legat şi m-ai 
torturat. lar acum îmi spui că ai de gând să-l eliberezi pe 
Ryan? Chiar crezi că sunt proastă? 

Lara ridică din umeri. 

— Aş obţine ce vreau. Te-aş auzi cum spui ce am aşteptat 
să spui vreme de cincisprezece ani. Te-am pedepsit. Te-am 
făcut să treci prin chinurile iadului, la fel şi pe Ryan. N-o să 
mă uitaţi în veci. 

Lara se întoarse ca să privească marea, iar atunci Edie 
văzu că în mână ţinea o foarfecă pentru eviscerat pui. O 
foarfecă pentru eviscerat pui! De îndată ce o văzu, frica lui 
Edie dispăru cu totul. Lara n-avea de gând s-o omoare! Doar 
nu-i tai cuiva gâtul cu o foarfecă, atunci când ai la dispoziţie 
nişte cuțite bine ascuțite. 

În spatele Larei, dincolo de geam şi de grădină, Edie 
distingea o linie cenuşie extrem de vagă la orizont. Era 
dimineață. Supraviețuise nopții. 

— Bine, zise Edie. 

— Bine? 

Lara se întoarse şi veni iar în fața ei, ținând strâns 
foarfecă în mâna dreaptă. 

— Bine, repetă Edie, ridicând bărbia şi expunându-şi, 
sfidătoare, gâtul. Îți accept târgul. 

Edie n-avea nicio intenție să accepte „târgul” Larei, însă 
acum era sigură că aceasta n-avea de gând să o omoare. Era 
sigură că, în pofida planului ei atent pus la cale, Lara n- 
avea cum să scape. Edie ştia că avea să câştige. 

— Putem merge afară? o întrebă. Te rog? Mă doare foarte 
rău. Îți răspund la întrebări. Eliberează-mă doar din 
scaunul ăsta şi hai să facem o plimbare, bine? 

Lara o măsură din cap până în picioare, cântărindu-i din 
priviri hainele ponosite şi cizmele Ugg zdrențuite. Se uită iar 
spre întunericul de afară. Cugeta ce să facă mai departe. Se 


gândea că Edie nu are cum să fugă, nu îmbrăcată aşa şi nu 
pe întuneric. Însă nu ştia că Edie cunoaşte ca-n palmă 
această pădure, că ştie pe dinafară toate cărările. Nu ştia că, 
după ultimele câteva luni, e în stare să o taie printre copaci 
şi să ajungă la şosea chiar şi pe întuneric. 

Edie îşi tinu răsuflarea. 

— Te rog? 

Lara încuviință scurt. Ocoli scaunul şi tăie cablurile cu 
care îi legase mâinile lui Edie. Aceasta căzu în față, 
rămânând ghemuită. Durerea arzătoare din umăr păru să 
devină şi mai puternică, înainte de-a simți un copleşitor val 
de uşurare. Se făcu ghem, cuprinzându-şi genunchii cu 
brațele şi încercând să scape de încordarea din spate. Se 
odihni câteva clipe înainte ca Lara s-o înşface de mână şi s-o 
salte cu brutalitate în picioare. 

Afară era foarte frig, iar aerul mustea de umezeală. 
Rămaseră una lângă alta pe terasă, scoțând aburi pe gură 
şi, preţ de o secundă, aproape că ar fi putut să pară iar 
prietene. Lara îi eliberă brațul. Cobori de pe terasă, 
clătinându-se uşor când tocurile i se înfipseră în peluză. 
Făcu doar câțiva paşi spre faleză. Continua să țină în mână 
foarfeca ale cărei mânere portocalii păreau un adevărat far 
în lumina cenuşie. 

Edie aruncă o privire peste umăr. Dacă ar fi trecut prin 
casă, ar fi putut încuia uşa din față în urma ei şi să câştige 
astfel un pic de timp. Însă trebuia să aştepte. Cu cât era mai 
multă lumină, cu atât îi creşteau şansele de scăpare. 

— De unde ai ştiut? o întrebă pe Lara. Că ţi-am ascultat 
povestea, că ţi-am văzut pozele pe calculatorul lui Jake. De 
unde ai ştiut toate astea? 

Lara se întoarse spre ea, cu vântul suflându-i părul în 
față. Îl dădu la o parte. 

— Înainte de-a porni această afacere, am lucrat ani întregi 
în domeniul IT. Ştiu totul despre programele de spionare. 


Mi-a luat cam cinci minute să intru în telefon, în 
calculatorul tău, în al lui Jake. Încă de când am venit prima 
oară în vizită, am obţinut acces la toate parolele, la toate 
numerele pe care le-aţi format, la toate aplicaţiile pe care le- 
ați deschis. În tot acest timp vă urmăream, aşteptând 
momentul potrivit. 

Se întoarse iar cu spatele şi mai făcu un pas spre faleză. 

— După ce s-a terminat, continuă Lara, am coborât până 
aici. 

Arătă spre marginea falezei. 

— Era reflux. Am fugit pe plajă, până la promontoriu. 

Edie se apropie cu câțiva paşi de ea. Peluza mustind de 
apă plescăia sub cizme, iar apa înghețată pătrundea prin 
ele. 

— M-am spălat de sângele lui în mare, adăugă Lara, apoi 
am urcat înapoi pe cărare. 

Se referea la Jake. 

— Ai simţit ceva? o întrebă Edie. Orice? 

În semiîntuneric, o văzu pe Lara întorcându-se spre ea. 
Abia îi distingea silueta sau albul ochilor. 

— Mi-a părut rău, răspunse Lara. Şi mi-a fost frică. 
Credeam că gata, se întâmplase. Îmi distrusesem viața. Din 
nou. Şi n-ar fi trebuit să-mi distrug iar viața. N-ar fi trebuit 
să mă irosesc în felul ăla. Dar ce altceva aş fi putut face? 
După ce v-am văzut, nu mi-am mai putut scoate din minte 
imaginea voastră. Nu m-am mai putut abține să mă gândesc 
la ce-mi făcuserăți, la cât de puţin v-a deranjat, la cât de 
neînsemnată pesemne că m-aţi considerat. La cât de uşor 
mi-ați ignorat durerea. Pentru că vă considerați, tu şi 
prietenii tăi, mai buni ca mine, mai presus de mine. 

— Eram mai presus de tine! se răsti Edie. Şi încă suntem. 
Mereu vom fi. 

Un val de căldură îi străbătu tot corpul, apoi începu să 
strige cât o țineau plămânii: 


— Chiar crezi că ţi-aş implora iertarea? Să fac un târg cu 
tine? Nu-mi pare absolut deloc rău pentru ce am făcut. 
Acelaşi lucru l-aş face din nou şi din nou. Nu am văzut pe 
nimeni făcându-ți rău. Ştii ce-am văzut? O epavă beată cu 
fusta ridicată în jurul chiloților. O fată care-şi făcuse de cap 
cu toți băieții din clasa noastră şi care se hotărâse să treacă 
la următorul. O fată care poate primise mai mult decât 
ceruse. 

Lara rămăsese cu gura căscată. Începu să plângă 
înfundat. 

— Cum poţi să spui asemenea lucruri? Cum poți fi atât de 
oarbă? 

— Nu sunt deloc oarbă! scuipă Edie. Ştiam că fusese 
depăşită o limită. Bănuiam că Ryan o depăşise. Şi tot pe el l- 
am ales. Tot pe ei i-am ales. Chiar te aşteptai să-mi distrug 
prietenia cu ei pentru tine? Doar pentru că erai fată, trebuia 
să te aleg pe tine în defavoarea lor? 

Clătină din cap. 

— Chestia aia cu prietenia între fete? Eu n-am pus 
niciodată botul la ea. Nu ţi-am luat partea nici atunci şi nu 
ți-aş lua-o nici acum. Dacă aş putea da timpul înapoi, aş 
face exact acelaşi lucru. M-aş face că nu văd. 

Porni spre Lara, cu pumnii încleştați şi mâinile lăsate pe 
lângă corp. 

— Te-aş distruge din nou şi din nou şi nici n-aş sta vreun 
pic pe gânduri. 

Lara scoase un sunet. Părea un râset sau un țipăt ca de 
pescăruş. Făcu un pas înapoi şi Edie o văzu împiedicându- 
se, iar tocul i se înfipse în pământul moale, încercă să se 
îndrepte, dar alunecă în noroi. Foarfeca îi zbură din mână în 
timp ce cădea într-o parte, prinzându-se disperată de firele 
de iarbă, pe când încerca să se tragă departe de marginea 
falezei. 


Edie se repezi. Se aplecă, înhăţă foarfeca şi i-o înfipse cât 
de tare putu în dosul palmei. Lara urlă în agonie, încercând 
să se îndepărteze de Edie şi să se ridice în genunchi. Ridică 
privirea spre ea, cu chipul mânjit de noroi şi de lacrimi, dar 
Edie nu simți nicio milă, nicio îndurare. Se repezi iar, 
țintind cu foarfeca spre gâtul Larei, dar femeia căzu pe 
spate, ridicând brațele ca să se apere. Edie căzu şi ea, 
mişcarea făcând-o să pice în față. Începură amândouă să se 
zbată în noroi, căutând cu disperare să se ridice în picioare 
în timp ce pământul de sub ele începea să cedeze. 


Epilog 


Londra, iunie 
După un an şi jumătate 


Nu-şi auzea nici măcar propriile gânduri. Luminile îi 
scânteiau în fața ochilor, orbind-o. Oamenii îi făceau cu 
mâna, strigau, îi rosteau numele, glasurile veneau din toate 
direcţiile: „Louise! Louise! Louise, uită-te încoace!” Se 
întoarse într-o parte, către cea mai puternică voce, aproape 
împiedicându-se în tivul rochiei. Zâmbetul nu i se şterse 
deloc de pe față, nici măcar o clipă. La câțiva metri distanță, 
o văzu pe Edie. Aceasta purta o rochie scurtă, neagră cu 
paiete, lăsând picioarele de alergătoare la vedere. Lumea 
striga şi numele său, iar ea zâmbea, arătând un şir lung de 
dinți. Aruncă o privire peste umăr spre Lara şi-i făcu cu 
ochiul. 

(Nu era Edie, fireşte, ci doar cineva care arăta vag ca Edie 
— o versiune mai tânără, mai frumoasă, mai vie a lui Edie.) 

Se scursese un an şi jumătate de la dimineața aceea de pe 
faleză. Ryan era condamnat pentru uciderea lui Jake. 


Afirmațiile lui despre aventura lui Jake, despre care nu 
putuse să ofere nicio dovadă, fuseseră ignorate. Acuzaţiile 
lui cum că moartea lui Edie nu fusese o sinucidere fuseseră 
considerate fanteziile unui paranoic. La urma urmelor, Edie 
îi trimisese Neetei Badami un e-mail în dimineața în care se 
aruncase din vârful falezei, în care îi explicase că nu mai 
poate continua aşa, că toate datoriile şi singurătatea şi jalea 
deveniseră de-a dreptul insuportabile. 

Scăldată în lumina şi zgomotul unei premiere în Leicester 
Square, persoana care nu era Edie întinse o mână cu o 
manichiură splendidă în direcția Larei (cunoscută acum 
drept scenarista Louise Grant), chemând-o mai aproape. 
Lara ajunse la ea şi se îmbrățişară, sărutându-se călduros 
pe obraji. Apoi intrară împreună în cinematograf, ținându-se 
de mână şi trecând amândouă pe sub firma strălucitoare 
care anunța cu litere mari şi îngroşate: 


PREMIERĂ MONDIALĂ: Un loc special în iad. 


CUM POŢI SĂ SPUI ACUM AŞA CEVA? 
CUM POŢI SĂ FII ATÂT DE ORB? 

